url: =Thantlang leh Zu dawn vai ~ Pau Do Lian :: ZOMI DAILY\nposted on 17 October 2016 at 12:43 am Lomkholna: News, Paudolian, Zomi\nChristian Missionary masate hongpai laipek akipan ei Mualtungmite’ nuntakna ah ahoihlo ngeina hongmuhsak telakvuah Zudawn vai ahi hi. Hih Zuvai ah Thantlang tevaibek hilo in Chin state sunga om khempeuhte vaikhat hi cileng zongkici thei hi. Zomi bup ii buaipih bekhi lo-in innkuan leh mimal in ih suplawh, ih lungkham lawh leh innkuan sungbuai na hongpiangsak Zu zong ahi hi. Tua hi a, sanggam Thantlang leh Haka huam sungah Zomi ten’ ihtheih pih loh nasem lianpi khat amau makai te in tuma kum 2/3 pan in nasia takin nanei uh hi. Tua nasepna apua lampan etpakin telpak kei mahleng asung a om Zu hanga athuakte adingin ihngaih sutciang minam khantohna azah tampi in mukhin uh hi.\nBangci panmun lak uh& kuatengin sem?\nAmi namte uh itna tawh khasumpiak hilo [volunteer] in khangno teleh Biakna makai te kilawmtatna hoihtak in neima sa uh a, tuakhitciangin Township level anasem khempeuh tawh thukimna nei uh hi. Theih huaithu khat ah amau township level a kumpi nasemte pen amau mi atamzaw hipah hi cih theih huai hi. Hih atung kumpi nasem, biakna nasem leh khua makai tekhempeuh kilungtuak in na hongsep uhciang agah lota uh hi. Tua asepte uh anuai ah ensuk ni.\nZuzuak na leh License te\nBiakna makai khempeuh kithutuakkhin uh ahihman in Zuzuak theihna license khempeuh kumpi tungpan in makai tengin leivet uh hi. License lotawh azuak a omleh kumpi tungah reportpia in sum tampipi liausak uh hi. License amau [makai] te khutsungah omkhin ahihman in zuhuan tuanlo in kemcing uh a, banghangin zu license leinapin huanlo ci’n kumpi tungah akhia ommah leh kumlam vaisai te tawh thukim nala khin ahih manun makaite mahin zoden hi. Hici bang nasepna dik asalo mikhat, zuduh ahihman in a muh[case] tawh Haka ah vatai a, sum teng nga leh thong khathum kia in zotuan lo hi.\nAnasepna uhpan hamphatna te\nChin state pen khuadam gam hi a, phalbi ciangin puansungsilh ci’n zu dawnle uh khua lumtuam ci hi. Tuapan in atamzaw zongsang a, adiakin Haka leh Thantlang ah zutawh khangno te siatpi in siakhin hi. Mailam khangno te nuntakna ding makai ten a et uhciang piangthei salo uh ahihman un kipumpiakkhiat uh a, Zu tawhki sai in nasep lianpi hongsawm uh hi. Zu hangin nupa kikhen, tate tawh kitawng, misum guksak, mi ak guksak, zangciang kua mah apua ah paingam lo zah in siatna hongmu khia makaite’n abeisa kum2/3 akipan in lungkia lo kua mapahtakzong hikei mahleh minam a itna uhtawh hongsepkhiat uhpen tukum ciangin 50%bang khantohna om hi cih, Thantlang suak ka lawm Pasian nasemkhat in a mit a amuh leh asepthu te uh hong gen hi.\nHih nasepna hangin khangno te cidam zaw uh a, nasep na ah hunpia zaw ahihman un gamsung gampua omte in pilna leh sumtha hatin inn hoihpipi Thantlang ah lamzo uh hi. Nitakciang zong khuasungah lungmuang takin vakthei uh a, minau tangte lungmuan na honglian sak uh hi.\nHihbangin seppah dingbel cikei hang ahizongin ih innkuan sung, ih khuasung leh ih minam sungah hibangvaihawmna liankhat makaiten hongneih kei leh hihciang bekmah in nungta dinghang a kikhangto paklo ding hi. Tulaitak ZYA cihbang khua tuamtuam ah omkhin a, tuate kipawlin semleng haksa nawnhetlo ding hi. Thantlang tezahin eite laka ah zu dawn itamkei phialzongin hihpen awareness [phawksakna] hoihkhathi cih muka hihman in hongkhawm sawn hi ing.\nPrevious: Singapore Airlines te’n Samsung Note 7 puak phalngiat nawnlo ~ ZD\nNext: Lunggulhna liankhat ~ Dr. James Dongno


timestamp: atn

url: =Ih Nuntakna nuam ihsaktheih nading in bangki samhiam? :: ZOMI DAILY\nposted on 26 February 2015 at 11:47 pm Lomkholna: Article, Biakna, Deihtung\nPasian thuzui Khristian mawk mawk hi lo in Pasian thu um a, a zui taktak na hih ding thupi hi. Pasian thu um a, a zui taktak te in leitung nuntakna ah nuam sa uh hi. Topa in a maute a ding in a hoih vive in agelsak kei phial zong in om pih gige den hi.Lungnop na tak tak, khamuan na taktakpen Topa thusungbek ah om a hih man in hih leitung ah miham pha ih cih te lak ah Pasian thu thei a, a zui mite aham pha a hihi. Leitung ah nuntak nuam ihsak theih na ding in Pasian thu zuih ding, Pasian thu sung ah nop sak ding in athumasa pen pen ahihi.\nNulehpa zahtak in a thumang te a nah lawh peek a, a khan sau hi. Khansau ciang bek hi lo a, a khan sung in zong cidam lai uh hi. Mi a tam zaw in Topa thu pha leh Nulehpa thupha anih in a ngah kim lo tam pi om hi. Nu leh pa te khasia sak kha, nulehpa te deih na mang lo, a hoih lo lam ah nasem kha in ki sik lo, nulehpa deihsak na thusimlo cih dan in om hethet loh ding a hihi. Mihing te nuntak dan ih ngaih sut kik a, ih et kik teh nulehpa tawh innkuan nuam a, Topa thu pha a sang khawm te pen Van gam malep a cih tak tak uh a hihi. Nulehpa thu mang in nuleh pa te zah tak siam in hi leng nulehpa thupha ih ngah ding a, leitung nuntak nuam ih sa ding hi.\nMidang te huhzo panpihzo le cin na lung anuam ding a, na nuntak na vangnei na sa ding hi. Azenzen in na huhzo kei a, na pan pihzo kei phial leh zong nangkiang ah huhna hong kingen a hih kei ngal leh midang te sai se dah in la,kipil sak se dah in. Midangte muh dah mi na hih loh na ding in ki dawm in. Khat vei vei ciang in midang te lah huh zo lo kawm kal ah ih gensia thei a, a hi lo lam lam ding in ih mawk kaih thei hi. Ih huh ih pan pih zawh kei phial leh zong midang te buai sak se dah ni. Tua hi leh ih leitung nuntakna nuam ih sa ding hi.\nThuakzawh hatna leh mawhmai saktheihna lungtang nei in la midang te theih siam in. Leitungnuntak na ah nuam ihsak theih na ding in thuakzawh hat na zong ki sam ka sa hi. Thuakzawh hat na ih neih loh tak teh leitung ah nuntak nuam ihsakei thei hi. Sumleh paai zon na, pilna zonna, nasep na cih dan a tuam tuam te ah thuakzawh hat na neih ki sam phot hi. Thuak zawh hat na ih neih khit teh a hoih zaw lam in ih nuntakna ih seek thei ding a, ih nuntak na hong nuam ding hi.\nLunggulh na leh lungtup nei in la, a hizong in huaiham lua leh hoih loh na lungsim nei kei in. Lunggulhna nei lo pi in bangmah ki semkhia lo in ki taangcing zo lo hi. Ih tup na ih ngim na te pen khahsuah lo in len kip a, manawt ding mah ahihi. A hi zong in huaiham lua lo in ei a ding ciang khop thei a, ih lung sim ih kep zawh ding thu pi hi. Huai ham na in mawh na ki pat na hi a, ih nuntak na hong sia sak hi. Huaiham na lungsim neih na in leitung nuntak na hong nuam sak lo in hong ki siasak hi. Leitung ah nuntak nuam na sak theih na ding in huai ham na lungsim nei kei in. Na huaiham leh nang leh nang gim a kiguan na suak ding hi.\nMidangte tung ah thuhoih lo khat peuhpeuh nasep khak loh nading in na lungsim mah mah puah masa in. Na ngaihsutna a hoih masak kei leh midang te tungah na hoih thei kei dinghi. Ih lungsim puakzia a thu pi hi a, lung sim hoih neih ding a hihi. Topa aw lungsim siangtho hong pia in ci a thu nget nget ding zong ahihi. Lungsim siangtho neih na in ih leitung nuntak hong nuam sak tak tak ding hi.\nNa nuntakna pen nang leh nang bek mah in na khantoh ding lam tak thei in la, midang te muang lua in nang natha nasaan ding thadah se dah in. Ih nuntak na ah ih neu lai bang in bel ihnuleh ihpa ih muang a, ihmuan mah bang in ih deih deih hong lei sak zo uh hi. Ei khantoh na ding in eimah leh eimah ih hih lam pen ih ki mang ngilh kha dek dek hi. Ih pum pi, ih si leh ih sa, ih ngaih sut na a khang sak thei pen ei bek mah ih hihi.\nKhantoh na ki ci limlim khempeuh midang te muang se dah in. Thadah kei in. Nang leh nang in kalsuan in la pan munla in.Nang leh nang a nakhantoh na in na nuntak na hong nuam sak ding hi. Midang te in hong huh a, na khan toh sawm leh na nuntak na nuam na sak kei ding a, na lung a kim kei ding hi.Nang leh nang a na khan toh na tawh leitung nuntak nuam na sa ding hi.\nNang hoihloh na, natha nemna khat peuhpeuh pen nang leh nang in ki thei in la tha hat sawm in. Ihhoih loh na khat peuh peuh pen midang te sang in ei leh ei in a ki thei pen ih hihi. Ih nuntak na ah nuam ihsak theih na ding in ih hoihloh nate puah ding hi hang. Pil na lam ah thanem ih hih lehpil na lamah bang cih leng thahat ding ka hiam ci in thasaan ding a hihi. Ih thanem na khat peuh peuh pen ih hat na ding in ih lungsim, ih pum pi mah mah tawh han ciam in dam dam in khanto sak ding a hi hi. Midang te hoih loh na zong ko sese kul lo a, ei hoih loh na kitel siam a, ih nun tak toh tak teh leitung nuntak nuam ih sa ding hi.\nMikhut tawh gul man nuam se dah in la Mi om muang lai khat buaisak se dah in. Sang ihkah lai in kawllai sung khat a, Zomi paunak sung ah “mikhuttawh gul man nuam” na ki ci hi. Mi khut tawh gul man nuam cih na a khiat na tak tak in gul in hong tukzenzen leh kei khut na lo ding in midang te khut nading cih na a hihi. A hi zong in minphatna leh a thu pen ei ma a, a hi ding in ih deih se hi.\nHih bang lungsim ih neih lai teng ih leitung nuntak nuam ih sa kei ding hi. Midang te ei tang in thuak sak a, eiguak in a met bek dok cih mawk pen nanglehnang met na kisak hang in nalung simkhat ah nuam na sa kei veve ding hi. Nang tawh a kisai lo khat a hih leh zong buai sak sese dah lel in. Na hih zawh loh ding pi a hih zo mah mahding dan in zong omse dah se dah in. Nang leh nang ki muang in la gamtang in. Tua hi leh na nuntakna nuam na sa ding hi.\nNisim in nahoih khat ta a tawm pen in sep ding zong in la sem den ham tang in. Leitung nuntak na ah nuamsa a ih nuntak theih na ding a ki sam thu leh thusim khatin mizawng te huh na, ih lawm ih gual te pan pihna huh na khat peuh peuh piak na a hihi. Hih lei tung ah minuam sa ih cih te pen midang te a ding in na hoih tam pi sem in, midang te a ding in thu tam pi a ngaih sut sak te a hihi.\nIh nuntak na ah nuam ih sak theih loh na a hang pen midang te lahhuh lo, ih sung ah huai hamna bek bek om in ei leh ei ihki hawmthawh gawp gawp man a hihi. Huaiham lua nawn lo in midang te tung ah bang ka hih thei ding hiam cih lam in ihlung sim hei ding hun a hi ta hi. Midang te huh in pan pih le cin na leitung nuntakna ah nuam na sapel mawh ding hi. Minuam sa na ut leh midang te huh dan tu mah mah inki sin in la hi leh na nuntak na nuam na sa ding hi.\nKhasiat na, hoih loh na leh tha nemna, dah na te sung ah sawt vei ki diah se dah zaw in la dingtang kik pah in. Mimin thang pawl khat te tangthu ih et tak ciang in a thanem na, a khasiat na uh tam pi ki mu veve hi. Agual lelh ni hun uh zong tam vei pi a hi hi. Sep khiat na in 99% hi a, gualzawh na in 1% hi ci in thu gen siam te in na gen zel zel thei uh hi.\nTua ahih man in hih lei tungah a gualzo den ki om lo a, a gual lel zelzel thei te ih hi hi. Nagual lelh ni, na khasiat ni, na dah ni a om ciang in dahna sung ah sawt vei ki diah kei in. 9 vei na puuk leh 10 vei ding tang in. Lungneu na, dah na sung ah sawt vei na kidiah loh na ding inhan ciam in la dingtang kik pah in la kal suan kik pah in . Tua hi lehih leitung nuntak na nuam na sa ding hi.\nA tawn tung in thu khinkhai siam in la, thu hoih te mangngilh ngei kei in la sem in. Midang te in na tung ah hoih loh na hong bawl uh tak teh ciam teh sese dah in la mang ngilh pah pah zaw in. Midang te in natung ah hoih na hong bawl leuleu te uh pen mang ngilh ngei kei in la, midang te lak ah pulak in la phat phat in. Thu khat peuh peuh pen a nung, a ma ngaih sun in la hih pah buat buat kei in. Thu hoih lo khem peuh pen mang ngilh dan ding ki sin sin in la, thu hoih te mang ngilh het lo in,kem cing in nuntak pih sawm in. A hoih hi ci a na theih a hih nak leh sem in la tha hat in. Tua hi leh hih leitung nuntakna nuam na sadinghi.\nKei mah in hih leitung ah khat vei bek piang in tomno khat sung bek a nungta ding ka hi hi. Tua a hih ciang azen zen in hih leitung ah It na, hehpih na nei in lah thei na ding (a hih kei leh) Leitung a ding in nahoih khat peuh peuh sep theih na ding hun man pha ka neih leh itsik lo, zekai lo tak in tu mah mah in ka sem ding hi. Bang hang hiam cih leh ka nuntak na tomno sung bek a hih man in nidang ciang hih bang hun manpha ka ngah kik ngei loh ding lam ka ki thei hi. Lunggulh na, tup na ki cian nei a a han ciam mi a ding in hih leitung ah a piang zo lo ding a om kei hi. Deih Tung\nPrevious: ZDF pan akhawnkhong Sang Sia/Siamah Pilna Khantoh nading Tentan Sapna\nNext: ISIS te mithahna Video sungah akidawkzelpa pen London pan nahimawk\nUkcipna leh kizop kikawmna\nSri Lanka te vanleng sungah Phone Battery hangin meikuang\nThawhkikni Sermon – Nama kihong ding hi\nNupite’ theih dinga kilawm (1)


url: =Nungaknam 3 – Zomi News Journal\nPosted on August 4, 2015 by thangmuan502@gmail.com in Uncategorized // 0 Comments\nADS\t1. Nungak\n2. Nungak bit\n3. Nungak siangtho\nLeitung nuntak zia tawh ki tuak in nuntak khuasak zia, om dan khawl dan , nek leh dawn dan a ki pan ngei n ate zong ong ki khel to to hi.\nNitum na lam te ih ngei na leh gamtat zia te’ zong gam khan toh na tawh ki tuak in Kawl gam ah mun tam pi ong la tahi. A bei sa hun lai in gam ong kek a , gam ong luah te’ in thau vui thau tang tawi hi mah ta leh tu hun in thau vui thau tang ki sam het lo in lung sim puak zia, nik leh puan silh zia, ngei n ate tawh zong tam pi in ki mu thei hi. Tua te ih lung ngaih kik tak ciang in ih phawk loh kal in mi uk na nuai ih tun na na hi gige hi.\nNitum na lam ngei na te’ tam pi mun ong lak cian gin khang no te’ lung sim ki sia in , a hoih lo lam teng ki et teh kha thei zaw sawp hi.Kepcing ding in ki lawm te ‘ ki zang khial in nop sak na lam pi ki zui khial hi. A bei sa lawm ki ngai te ni in ……\nLawm ki ngai teni cih pen kawl gam a ding in ih zat luat leh nithu pi a ki ciam teh na hi masa het lo hi. A hi zong in lawm ki ngai ki it te’ ki kal ah itna lah na, khat leh khat ki phawk n ate; ki lah na ding in , Paak hoih no no , Chocolates te’ khat leh khat ki pia in nuam sa hil hial a ki thuah khop cih ciang hi leh pen ih sang thei hi. Tua a hih leh Lawm ki ngai te ni a ih san theih loh pen bang pen a hi tam . Letsong ki pia in nop sak na bek hi lo in nuntak na ah kep cing ding pum pi ki piak na a suah ciang in ih san theih loh thu ong suak hi.\nU Thang, U Khai ci in Lawm ki ngai te’ ni ci in nget huai loh leh phal huai nail oh te’ ih ki piak khak tak ciang in lung nop na sang in dah na kha siat na in ong nung zuih thei zaw hi. Lawm ki ngai te’ ni ciang in Hotel , Motel te ah mi dim in Token tawh ki ngak cih bang ih Kawl gam ah ih muh ciang in ih lung tang su kha mah mah hi. Tua a hih man in ki dop siam ding a mang ngilh kha zel sang gam nungak te’ tung ah phawk thak ding in lai ong gelh nuam ing.\nNungak ih cih in bang hiam?\nIh vek pi in ih theih hi ……. Nungak ih cih tak ciang in pasal nei nai lo nungak hi . Pasal nei nai lo, ki ten na bang mah nei ngei nai lo ih cih hang in lawmpa zong nei ngei ding a, lawm ngaih din mun sang in zong gam ta kha ngei phial ding a , a hi zong in a sem a mau te gel bek theih pih hi ding hi. Mi te’ muh na ah nu ngak ki ci in , tua te’ nu ngak ki ci hi. HIh nungak te pawl pen pasal nei ngei nai numei khem peuh a ki hel hi.\nNungak sinsen ih cih in pasal tawh kit eng ngei lo ih cih khem peuh ki hel zonawn lo hi. Bang hang hiam cih leh lawm ngaih zong nei ngei mah ding a, a hi zong in lawm ngaih ciang tawh hi in a maa nungak na kem cing in , khialh na a nei lo nungak hi. A lawm ngaih tawh kinam ki tawp ngei mah ding a, a hi zong in lup khop na ciang a nei lo nungak pen nungak sit ki ci hi.\nNungak siang tho ih cih tak ciang in nungak khem peuh ki hel zo nawn lo ding hi. Tu hun nuntak tawh tawm mah mah ta ding a, Nungak siangtho ih cih te’ in koi cid an te hiam ?? Nungak siangtho ih cih in pasal khat zong a lung sim sung pan ngai kha thei mah ding a, a hi zong in pasal tawh ki zop na khat zong om lo , lung sim sung na ngawn ah zong zahmawh thu ngaih sut a nei lo mi, lung sim siang tho tak a nungta nungak te hi. Nitum nag am uk na leh lawh na tam pi a om lai tak in hih bang nungak ih muh na ding bel hak s amah mah ta hi.\nNungak siang tho cih tha dah nungak sit na ngawn zong haksa ta ci in na khui sa kha uh hiam. Ei leh ei ki kep siam ding ei mawh puak hi. Khat peuh ih cih tak na tawh ki kep siam theih thu hi lo in ei mah ngiat ih ki kep siam ding a thu pi hi. Nungak siangtho cih ih hih zawh kei phial leh zong nungak bit ih hih nang han ciam ni.\nKawlgam nuntak hak sat zia hang in nu leh pa te’ sum zong in pai khiat nahang in tate’ hun bit in kep ding hak sa sem sem ta hi. Ei leh ei ki kep siam ni san ggam nungak te aw.


url: =Malaysia ah Immigration Officer akineih pasalkhat kiman :: ZOMI DAILY\nposted on 30 March 2018 at 7:56 am Lomkholna: Malaysia, News, Sawltak, World\nMalaysia gamsung ah Immigration Officer akineih pasalkhat zanni Thursday (March 29) ni in kiman cih theSun pan kiza hi. Tuapa pen kum 45 aphakhin khat hi a, Immigration Department ah Senior Official asem akineih kici hi.\nHihvai tawh kisai in Immigration Director-general, Datuk Seri Mustafar Ali in agenkhiatna ah tuapa pen amin James Tay kici a, Bandar Sunway kuamsung panin zanni 12:15pm hunpawl in akimankhia cihi.\nTua Immigration Officer akineihpa pen Bandar Sunway sungah mikhemding, mimanding in aomlaitak in Immigration Department panin Officers taktakte leh Special Operations and Analysis Division te’n amatkhiat uh ahihi.\nTuapa pen aki mankhiat laitak in apumpi tungah Immigration Department te ii Uniform khat silhlenlan in, apanmun aza pen Senior deputy assistant director of Immigration (TPPK) ci’n kisuang lenlan hi.\nTuapa ii vanzat ahi thungkuah “Bag” khatzong ki mukhia a, tua thungkuahsung ah Immigration Department Authority Card tuamtuam, Immigration Department Staff Card 5, Special Pass 9 cihtezong kimukhia a, tuatezong avekin atuh vive hiding in ki ummawh hi.\nTuapa pen Immigration Officer akineihzawh kum 6 bang phakhin khading hi ci’n Immigration Director-general in zanni in Reporters te tungah genkhia hi.\nTuapa ii aomna Puchong Jaya ahzong kipaipih a, a innsung ah Immigration Department Uniform 9, Indonesian Passport 1, Passport Travel Certificate (SPLP) 1 cihtezong ki muhkhiatbeh hi.\nGamdangmi Work Permit aneilo tezong kong bawlsaktheiding ci’n mikhat ciangin RM3,000 panin RM4,000 ciangbang sumngen in atuh bawlsak hi. Tuabangin abawlsak gamdangmi nasemte pen Immigration Department te’n amatkhak, thusitna aneihkhak uhciangin atuh ahihlam kitheikhiapan hi.\nMore: Gamdang mite alutsimsak KLIA ah nasem Immigration Officer honkhat kiman\nImmigration Department te’n hihpa Officer akineihsung in mi bangzah khemmanhiam cih akancian laitak hi a, tuaban ah Immigration Department tawh sepding aom khatpeuh puaisa (Agent) zanglo in, Direct in Immigration Department tawh sepdingzong Director-general in mipi tungah vaikhak hi. Sawltak #zomidaily\nPrevious: Melkilamdanna mual leh Kalvari mual tehkakna (Matt 17:1-9, 27:33-54)\nNext: Thai gamsung ah Bus tuahsia in meikuanggawp, Myanmar 21 in sihlawh


url: =Gamlak Vakna 13 | Siantongluan\nGamlak Vakna 13\nTopa in Moses kiangah,\n"Israel mite tungah ka piak Kanaan leitang a vaan dingin mi sawl in la, amaute lakah makai ahi, nam khat sung panin mi khat ciat sawl in," a ci hi.\nTua ahih ciangin Moses in Topa thupiakna tawh Paran gamlak panin Israel mite lutang ahi mi khempeuh a sawl hi.\nA sawl mite min hih bang ahi hi: Reuben : minam panin Zakkur tapa Shammua; Simeon : minam panin Hori tapa Shafat; Judah : minam panin Jefunneh tapa Kaleb; Issakhar : minam panin Josef tapa Igal; Efraim : minam panin Nun tapa Hoshea; Benjamin : minam panin Rafu tapa Palti; Zebulun : minam panin Sodi tapa Gaddiel; Josef minam (Manasseh minam) : panin Susi tapa Gaddi; Dan : minam panin Gemalli tapa Ammiel; Asher : minam panin Mikhael tapa Shethur; Naftali : minam panin Vofsi tapa Nahbi; Gad : minam panin Makhi tapa Geuel ahi hi.\nHihte pen gam vaan dingin Moses in a sawl mite min ahi hi. Moses in Nun tapa Hoshea pen Joshua ci-in a min kheelsak hi.\nMoses in Kanaan gam a vaan dingin amaute sawlin amaute kiangah, "Negeb gam galkhatah paito-in, mualtung gamah paito un la,\nleitang bangci hiam, tua leitangah a teng mite thahat hiam, amaute tawm hiam, tam hiam,\namau tenna gam pen nuntak olna gam hiam, haksatna gam hiam, amau tenna khuapite pen giahphual hiam, munmuanhuai hiam,\na leitang a lei hoih hiam, lei sia hiam, sing om hiam, omlo hiam, va thei un. Na siam tawpun va hih un la, tua leitanga gah pawlkhat hong ciahpih un," a ci hi. Tua hun pen leenggah a palte a min hun ahi hi.\nTua ahih ciangin amaute paito-in Zin gamlak panin Hamath khua lutna gei, Rehob mun dong gam a vaan uh hi.\nAmaute Negeb lamah paito uh a, Hebron tung uh hi. Anak suanlekhakte ahi Ahiman mite, Sheshai mite, leh Talmai mite, tua lai-ah na om uh hi. (Hebron pen Egypt gama Zoan a kisat ma kum sagih lai-in kisat hi.)\nAmaute Eshkol kuam tung uh a, tua lai panin leenggah bawk khat bek a hiang tawh lo-in, mi nih in zawl khatin a zawng uh hi. Amaute in mang kawlsing leh thei zong tawmkhat a pua uh hi.\nTua lai panin Israel mite in leenggah bawk a lawhna hangin tua mun pen Eshkol Kuam kici hi.\nNi sawmli a cin ciangin gam vaanna panin amaute hong ciahkik uh hi.\nParan gamlak Kadesh muna Moses leh Aaron leh Israel mihonte khempeuh kiangah amaute hong tung uh hi. Amaute leh mihon khempeuh tungah thu puakkik uh a, tua leitanga gahte amaute a lak uh hi.\nAmaute in Moses kiangah, "Kote nong sawlna leitangah ka va tung uh hi. Tua lai-ah bawngnawi leh khuaizu tui bangin luang a, hih pen tua gama gah ahi hi.\nAhi zongin tua gama teng mite thahat uh a, a khuapite uh kulh tawh ki-umin lian mahmah hi. Tua banah Anak suanlekhakte tua lai-ah ka mu uh hi.\nAmalek mite Negeb gamah teng uh hi. Hit mite, Jebus mite, leh Amor mite, mualtung gamah teng uh hi. Kanaan mite tuipi gei leh Jordan dungah teng uh hi," ci-in a gen uh hi.\nAhih hangin Kaleb in Moses mai-ah mite gamdai sakin, "Thakhatin paito-in va luah ni; bang hang hiam cih leh eite pen a zo thei mahmah ding ihi hi," a ci hi.\nTua ciangin amah tawh a paito mite in, "Tua mite a sim dingin i pai ngam kei ding hi; bang hang hiam cih leh eite sangin amaute hatzaw uh hi," a ci uh hi.\nTua ahih ciangin amaute a tamzaw in amau vaansa gam thu Israel mite tungah a sia lamin hong puak uh a, "Kote, a vaan dingin ka va paina uh gam pen a tunga teng mite a puksisak thei ding gam hoihlo ahi hi.\nTua lai-ah Nefilim mite (Nefilim pana hong piang Anak mite) ka mu uh hi. Kote pen kauphe bang lelin ka kingaihsun uh a, amau muhna-ah zong tua bangmah ka hi takpi uh hi," a ci uh hi.


url: =ZAM Thupuak :: 16 Sep 18 (Chin State pan Refugee te vai) :: ZOMI DAILY\nposted on 16 September 2018 at 9:33 pm Lomkholna: Malaysia, News, Refugee, ZAM, Zomi\nUNHCR TE IN CHIN STATE PAN GALTAI TE TUNG A KOIH UH THUKHUN PEN AKHAWL PHOT LAI NADING UN NASIATAKIN PULAKNA NEI\nMalaysia a om Refugee Rights Group khat in UNHCR te in Chin State pan aa galtai te tungah a koih uh thukhun pen a khawl phot lai na dingin nasia takin pulakna nei uh hi.\nAsia Pacific Refugee Right Network (APRRN) te in a genna ah Chin State pan galtai tetung ah UNHCR in galtai dinmun beisak ding cih thukhentatna in Malaysia gam ah galtai mimal 30140 leh India gam ah galtai mimal 3000 bangin thuakding hi cihi. Hih thukhel khentat na kipsak takpi lehpen tan kikimlo pi’in khentat na nahi a agam uh ciahkik dingpen amau nuntakna lauhuai/bitkip lo dinmun hi ci’n September 4 ni in gen khia hi.\nNLD kumpi makaihna tawh kawlgam sungah ahoih lam kikhelna leh kilemna daihna pawlkhat om hi mah zongin kawlgam bup huamzo nailo a, a diakdiak in minam neu te tungah gawtbawl na pen veng nailo hi.\nTua ahih natawh kizui in kawlgam dinmun pen picingtak leh diktakin kikhelna om nailo pi-in hih galtai te khawlsak in a gam ciahkik sak ding cih pen minam neu te leh biakna lam ah a maltawm lai te a dingin hi thei nailo hi” ci-in genbeh hi.\nAPRRN in a gen behna ah UNHCR tungah thusun na pawl khat ka nei uh a, tua sungah UNHCR in hih mite tung pan a card uh a lakkik uhpen hong khawlphot lai na ding leh Chin State pan galtai te leh adang galtai te khempeuh dinmun sitcian na hong neih nang zong gen hi. Hih galtai te pen zawhthawh thu tawh a mau lungsim thutawh ciahnopna omlo pi in zawhthawh thu tawh ciahsak ding pen diklo hi. A ciahsak sawm uh leh zong UNHCR te in inntek Malaysia kumpi leh Kawlgam kumpi te tawh hoihtak mapang khawm in Chin State pan aa galtai te khamuaangtak leh vangneitak in a ciah theih nang-un vaihawm ding ahihi.\nUNHCR te in a beisa agen na ah “Chin State pan hong pai galtaite pen ko UNHCR te panpih na kisam nawnlo uhhi. Agam uh hoihta in zong lauhuai nawnlo hi” ci uhhi.\nMalaysia gam sungah galtai in hong om te sung panin hih Chin State pan galtaite pen a tampen nih na hi uha, UNHCR in June 13 ni pulakna aneih na uhah, August kha pan kipan in Chin State pan hongpai galtai te vai khawllam ki manawhta dinga galtai mite card pen December 2019 ciangdong bangmah thudotna tuamtuam kullo in kipia dinghi ci uhhi.\nAhi zongin Jan 1, 2020 pan kipan in amau te ih galtai dinmun pen ki bei/khawlsak ding aa, a card te uhzong ki hingkik sak nawnlo dinghi. Ref: The Star Online News\nZOMI IDOL MALAYSIA -2018 KIPAN TA DING: Kumsim ih neih ngei om mah bangin Zomi Khuado pawi muakna in ih bawl zel Zomi Idol Malaysia-2018 pen September 24, 2018 ni-in kipan ta ding hi. Hih Idol kidem ding te tawh kimuh khopna leh zong 13 September 2018 ni-in ZAM zum ah kinei thei hi.\nAmun : Manna Zomi Christian Church (MZCC)\nContact : Sia Thawng Pi 016 644 3011\nSia Enpi 017 334 2760\nIh bawl ngei a om mah bangin Zomi League 2018 zong nopci takin kibawl ding hi. Zomi League a lut nuamte in September 23 ni a nunung pen in team list sazian kipia thei ding hi. Zomi League lut man pen RM800 leh Deposite RM400 hi ding hi. Hih anuai a te tungah Team list sazian kiap thei ding hi.\nSeptember 24, 2018 (Monday) ni-in Zomi League Committee te leh Team Makai te kimuh khopna zong kinei pah ding hi.\n2. Biakna pawlpi khat ciang RM300 pan a tungsiah leh 3. Khua kipawlna leh Pawlpi panbek hilo in, mimal in zong ma ih pan khop na dingin kong ngen uh hi. Khuado ni dingin 15 October 2018 (Monday) ni dingin kikip sak hi.\nZomi Innkuan Rawang pawlpi te in a pawlpi uh kum (10) cin lungdam kohna in Malaysia gam sungah om thongkia te sung pan in panpih ding neiloin ahamsa phadiak te huhna dingin RM 650 hong pia khia uh ahih manin kilungdam mahmah hi. Topa’n a pawlpi thupha hong pia semsem in, mailam ah zong mipih te ading mapang in nasem zo semsem dingin hong zang toto lai tahen.\n10 September 2018 (Monday) ni zingsang lam in ZBCM pawlpi pan Sia leh Upa te ZAM zum ah hong hawh in thungetsakna bek thamloin pawlpi pan in Zomi thongkiate sung pan a huh a don ding a omloin ahamsa mah mah te kawlgam ciah theih na dingin huhna RM 650 hong pia khia uh hi. Topa’n a pawlpi hong lam semsem in mailam ah mipih te ading veina tawh nasem zo semsem dingin thupha hong pia semsem lai tahen.\n11 September 2018 (Tuesday) ni zingsang lam in Kawlgam pan hong zin Zomi Numei kipawlna khat ahi Zomi Women Organization -Yangon a phuan khia, Tedim Tuiphum Pawlpi – Yangon ah Pasian nasem leh Paniel Evangelism & Community Development Ministries ah Main Coordinator asem Sm Zen Dot Mang in Malaysia hong zin sungin Zomite a veina tawh ZAM zumah hong hawhin holim na leh ZAM zumpi panin Malaysia Zomi te a dingin thungetsak na hong nei hi. Topa’n a nuntakna ah minamte a dingin hong zang semsem lai tahen.\nZAM Card tawh MYRC card bawl nuam te in kibawl thei lai ding hi. ZAM zum pan in kalkhat in nikhat ta kibawl pih den a, nipi zawh ni thum ni (Wednesday) nisim in kibawl thei ding hi. A bawl nuamte in omna inn (Full Adderss), Nasepna sai/company min, Nasepna mun (Full Address) leh nasepna Makai or boss te ih contact No. te kisam hamtang ding hi.\nUNHCR/RSC/DHS zum te ah interview na ngahding ciangin Tedim pau mah ci hamtang theileng hoih pen hi. Namdangte pau bangzah ta in ihsiam zongin ei mau pau mah tawh kibul tun zaw hamtang hi. Ih pau mal khat hangin ih mailam thu asia/apha ding kikhel hi. Nang ut lohpi zawhthawh thu tawh namdang pau hong kizang sak lo ding hi. Azenzen in interview sungah pau tawh kisai haksatna natuak khak leh pau telsiam keng ci-in thunei te kiangah interview hun sung mah in na telloh na sianggen pah in. A zenzenin hih pau vai tawh kisai zawhthawh thu tawh hong kisawl leh minam kipawlna zumte ah hong zasak hamtangin.\nKIDAWM SIAM NI\nMalaysia gam sungah om Zomi a kuama ciat in ih gam sungah thuneite in agam sungah phalna neilo a omte nasia takin a matna tawh kizui in ih omna ciat pan om dan, khawldan, hawhna ciahna leh vaksuk vaktohnate ah pilvang kawmsain vakin, a kisam lopi in mawk vakvak kei zaw in. Inn kiim innpam ah minam dangte mitdonglo ding kidawmin, gamtatna ah kikhual ciatni. Kimat kihen zong hong tam semsem ahihmanin na lawmte, na pawlpi kem siate ahih kei leh na khua makaite kiangah na phone No. leh Card No. copy te uh kem sak/thei sak hamtang un. ZAM palai te, Pawlpi siate, Upate leh Khua makai te khat peuhpeuh ii phone no. ciamteh in lotngah hamtang in. Hih anuai a phone no. te hoih takin na ciam teh hamtang un.\nThang Thawn Khai (Lailui) Bukit Jalil Camp ah kibuai pih hi.\n13 September 2018 ni-in Belantik Camp pan in Zomi 75 te kawlgam lam ciahkik thei in vanleng kuan ah zong kikha thei hi. Camp sungah a om laite zong a manlang in a ciah theih na ding thungetna ah phawk lai ni.\nSubang ah Puankhui siam Numei/Pasal 3 ki nawhdeih hi.Omna pia-An pialo. Nasep hun-Monday to Friday 8:00am to 6:00pm/Saturday 8am to 4pm Nai khatsung khawlhun. Off day- Every Sunday. Khasum-Rm1400\nEnglish or Malay zang thei hamtang ding.\nNASEP LAM TAWH KISAI : ZOMI nasep neilo te in nasep tawh kisai dotnop na neiuh leh :Sia Khuppi—016 3838 014, 011 3563 2059\nZAM zum leh nasepna te adingin mapan khopna hong pia te tungah lungdamna lianpi kong pulak khia uh hi. Zomi te itna veina taktawh ih zum pi adingin hibangin mapang khawmin nong dinpih nate hang mah uh tawh tuni ciangdong a kikalsuan toto zo a hihi. Mailamah zong apiakhiazo semsem dingin TOPA’N thupha hong pia henla, a zahtampi in hong thukkik ta hen. 1. Khai Go Cin (Talek) RM20\nPrevious: Zomite Mipi tawh kisai nasepna ah ~ Pau Khat Suan\nNext: Malaysia, Cheras vengsung ah Indonesia numeikhat in gammi te zasantui thehin sumbawm suhsawm


url: =Italy gamah numei te khasim anin paiciang ni 3 sung “Menstrual Leave” kipiading ~ ZD :: ZOMI DAILY\nposted on 28 March 2017 at 5:24 pm Lomkholna: Italy, News, Sawltak, World\nItaly gamsung ah numei te khasim anin apai uh ciangin nasepna panin “Menstrual Leave” piading uh a, khasum kikat cihbang omloding cih thu Fox News pan kiza hi. Numei te’n khasim in nin (Period) aneih uhciangin nasa in thuaklah mahmahthei uh a, tuapen Italy gammakai te’n hehpihhuai sa uh ahih manin “Menstrual Leave” apiaksawm uh ahihi.\nWestern Country sungah hihbangdan “Menstrual Leave” apia omnailo ahih manin, Italy gamin azatleh amasapen “Menstrual Leave” azanggam hipahding kici hi.\nItaly gam ii Parliament ah hihvai pen kikupna neikhinta uh a, numei te khasim in aninpai hunciangin ni 3 sung Day Off piading uh a, tuapen khasum kikat cihte omlo in “Menstrual Leave” kumpi phalna tawh angah liuleuding uh ahihi.\nHihbangdan “Menstrual Leave” pen akizat masakna hizenzenlo a, Asia gamsung ah kizangkhin zo hi. Japan leh Indonesia gamte’n numei te khasim in anin paihun ciangin nasepna panin tawlngakkhuan “Menstrual Leave” piakhin uhhi.\nMipil misiam Experts te genna ah tuabang in “Menstrual Leave” zatna hangin nasem numei tepen lungnoptuam bekthamlo, ninpaikawm in nasep kulloding ahih manin lemmahmahding ci uhhi.\nPawlkhat in hihbangdan in numei te khasim aninpai hunciangin “Menstrual Leave” piaksawm pen hoihmahmah hi ci’n kumpi vaihawm makai te pahtawi in phatmahmah uhhi.\nPawlkhat leuleu in hihbangdan in numei te khasim in anin paiciang “Menstrual Leave” piamawk leh Company te’n numei te nasep apianuamkei khazawdeuh uhtam ci’n alung himawhna apulak pawlkhatzong omleuleu hi.\nRelated: “Mount Etna Volcano” meimual puakkham in ageinai aom mi 10 liam ~ ZD\nNumei pawlkhat anin paizia uh pongman hetlo hi. Pawlkhat numei te khakhat in nihvei bang apai omthei ci a, pawlkhatte khanih, khathum bang anin apailo zong omthei cihi. Tuate bangcidan in atuatsak mawk uh tammaw hehe 🙂 ZD Sawltak #zomidaily\nPrevious: UN huangsung OPE Department ah kamphen asem mi 7 ki khawlsak ~ ZD\nNext: Mexico ah Selfie kizaihsawm nungakno nih vanleng in nawkkha in si ~ ZD


url: =Taiwan ah nai 9 sung akizomsuak in Sakhituihup kimu in lamdang kisa mahmah :: ZOMI DAILY\nposted on 5 December 2017 at 9:26 pm Lomkholna: News, Sawltak, Taiwan, World\nSakhituihup ihcih Rainbow pen guahzuk khitdeuh ni asat ciangin omnuam phadeuh hi. Chinese pawlkhatte’n hih Rainbow tepen sawtveipipi kimukhalo ahih manin, amukha te kampha hi, daupai hi ci’n a ngaihsunzong om uhhi.\nAhi zongin nungdiak in Taiwan ah Rainbow kimu in, tua Rainbow pen nai 9 sungtak omsuak cimawk hi. November 30 ni in Taipei City aom Professor mi 2 te’n amuhkhiat uh ci a, hih Rainbow pen sawtveipi omsuak ahih manin, leitung ah sakhituihup sawtvei akimusuakpen “longest-lasting rainbow in history” hiding kici hi.\nTua Professor nihte’n hih Rainbow pen Taipei City sung aom Chinese Culture University (CCU) ah amuhkhak uh hi a, CCU Campus sung aom Dayi Building inntungdawn ah siangtak in kimuthei cihi. Tua Professor nihtepen Chou Kun-hsuan leh Liu Ching-huang kici a, anih un “Department of Atmospheric Science” ah Professor asem uh ahihi.\nVideo: World’s Longest Lasting Rainbow 360 Degree View in Taiwan\nAmau ciaptehna ah hih Rainbow pen zingsang 6:57am hunin amuhkhiat masak uh ci a, nitaklam 3:55pm dongtak omsuak cimawk hi. Akigawm in nai 8 leh Minute 58 sungtak akizomsuak in kimu ahih manin, lamdang kisa mahmah hi.\nAbeisa 1994 kumin England, Yorkshire sung aom Wetherby khuasung ah Rainbow khatvei akizom in nai 6 sung omsuak a, leitung ah Rainbow sauvei aomsuakpen in akiciamteh cihi.\nMore: Taiwan gamsung aom Restaurant khatpan Gas bung puakkham in mi 1 si, 14 liam\nTua ahih manin hih Professor nihte’n hih Taiwan sunga Rainbow pen “longest-lasting rainbow” ci’n Guinness World Records angahtheih nadingin Video leh Photo zong hoihtak in Record bawl uhhi ci’n Taiwan News te’n genkhia uhhi. Sawltak #zomidaily\nPrevious: Numei kum 12 aphapan khatin ta nei ahih manin, agaisakpa kiman\nNext: Myanmar, Magway ah mawtaw pei 12 neikhat kibung in numeikhat si


url: =Naupang Khangthak ten Bang lampi zui :: ZOMI DAILY\nposted on 26 September 2014 at 9:39 am Lomkholna: Article, Thawntuang\nGam thupipi ah Zomite ih tun hangin mipil ding leh mi taktak dingin ih tate ih pahtahzia a dik mah diam? A hi ci mah ding hi ee na cihleh anuai abangin ih ta te hong khangto ding hi cih kei mimal muhzia ka gen nuam hi.\nIh pa te khang leh ei khangah Guih theih khamtheih zatlo ding ki kham mahmah aa ki limgen mahmah hi. Tu hunteh tuate ki zangh nawnlo, tuate sangin lungsim ngaihsutna khuak te a siasak nam vive khangthak ten zangh ziahziahta uh hi. Ih phawk kha hiam?\nNaupang pau thei nailo khat in Phone panin Cartoon leh Game a ki mawl theih pen Nu leh Pa ten ih pakta mahmah hiam? Siam tak ei ka ta ici hiam? Ih lung a kim hiam? Na ta in Phone a koih hunsung nai bang zah hi aa, ni khat in nai bang zah hiam cih na khin khai kha ngei hiam?\nTu-aa bang lianin Zomite ih kal suanleh hong khangto ding khangnote mi tungah ki om deklo ding hi cih mu ing. Mi tungah ih om zawh keileh mitan ciang beek ki banlo lai ding hi. Bang hang? A lungsim uh ah na dang mahmah ngaihsut in neih vetlo uh hi. A lungsim uh ah Game ki mawl dingleh Facebook peuh ahun uh beisak hi. Hih te in mi hong suah peuh mahlo ding hi. Nau pang kimin Ipod, Iphone, Smartphone a neih tam mahmah hi. Khuak cimsak lo lua kisa, khuak ninsak hizaw hi.\nHun hong pai toto ding aa:\n1. Game a mawkna in aki ngahte hong deih nawnlo ding uh aa, Online panin Game sum tawh hong lei ding uh aa, hong ki mawlmawl lel ding uh hi. Na a sep theih uhleh a sum ngah khempeuh uh Game leina in beilel ding hi.\n2. Ni tak An, zing An takpi zong hong ne mello ding uh hi. An nek man kei leh a kum a tamdeuh uhteh Gilpi siacip ding hi. Biak inn a pai uh hangin a lawmte tawh Game peuh ki mawlnuam hizaw thei uh hi. Biakinn bel tung sam ahihang ki khawm kawm..cihdan hong hita hi.\n3. Game leh online bekbek en uh ahih manin a Mit uh cimlo ban-ah ih’mut cimlo pipi in Sanginn lam zuan den ding uh ahih manin Sang a kah uh hangin Lai lunglut taktak lo ding uh hi. Game leh online ukna in lai lunggulhna beisak hi.\n4. Nu leh Pa te kamsawl mang cih thadah, A lupna sung bek ah om cip ding aa, a gil a khial mahmah teh melmuh in hong om pan ding uh hi. Innkuanpihte na sem leh vaihawm zia za ngei peuhmah lo ding uhhi.\n5. High School ciang bel hong ngahsam ding uh aa, a tunglam Sangkah maban zom cih thadah sum thalawh mah hong lunggulh zaw ding uh hi. A ngah sumte uh nu leh pa ten mukha khawl keini a mau Game leina ding peuh hong hilel ding hi.\nTu-a ki panin kalsuan zia ding ahun omlai lua:\n1. Phone ki ci peuh mah a ki samlo pi in tate koihkoih saklo ding, na koihsak leh a hunleh a koih dingte geelsak ding. Theih pih ding.\n2. Phone deih in kapkap ahih cianga ci se dah in. Kap in a si om nai samlo hi. A cil in pattah na hih manin na khel nopleh akap uh hong kul mah hi. Kap ta leh pia tuan kei in. Nang thu mah hong zui veve lel ding uhhi. Ei bek in ih tate ki it hi. Ih it leh ahoih ding lam peuhmah ah khauh taktin kalsuan pih in thalak pih ding hizaw hi.\n3. Sang hong kah theih uhleh a mau zat ding Computer leh Phone peuh leisak pah ken. Computer a koih uhleh ahun ciangtan sak inla, a et uh bang hiam cih theihpih sawm in. A lai bawl hun sung peuh mah lupsan kenla, na’ sepsan ken, amau tawh tukhawm inla lungsim thungetna neihpih in.\n4. Na’ na sep sangin, sum tampipi na ngah sangin ih Tate hoihtak in lampi man ah ih pattah zawh ding ngaihsut huaizaw hi. Inn hoih pipi ih neih sangin ih tate mi suahzo leng Pasian deihna ahih ban-ah minam tawisang hi. Ih lungkim zaw ding hi.\n5. Tate thupha pia zel inla, thungetpih zel in. Ka nasep buai ing na cihleh na tate zong amau buai in buainuam zaw ding uh hi. Ih na sep, ih sumzon sangin ih Tate thupi zaw thamtham cih telna pi hangin Tate tungah Hun piazolo ki tam hi.\n6. Minam ading leh Pasian adingin nang tektek na ki piakzawh pen thupi mah hi. Ahih hangin Tate hun piazolo liangin nadang na sepleh, kei khang ciang bek ah minam leh Pasian adingin a ki pia hi nung aci hiteh.\nA tawpna ah ei khang ciang bek ah Pasian thu a zui, Pilna aneih, Itna aneih, minam avei…cihte a din khawl ding ih deihleh Tate hun piak kullo, na sepsep sanlel, Game leh online tutu sak lel leng hi mai hi. Amau zong utzaw lai ding uh hi. Hih pen nu leh pa tungah ki nga hi. Midangte in eima tate ei zah in itna tawh hong pattah sak hetlo ding ahihi.\nEi khang ciang bek ah Pasian thu azui hong din khawl leh Satan khut sungah nu leh pa ten tate a puak ki hilel hi. Ei khang ciang bek ah Pilna aneih hong din khawllel mite nuai ah tate a koihsuk ki hilel hi. Ei khang ciang bek, ei angsung bek en dingin Pasian in hong piansak ahihloh ding hanciam ciat ni.\nPrevious: TuLaai Leitung Thuthang Tuamtuam Updates September 25, 2014\nNext: David in Pasian Sathau nilhsa zahtak ~ T. Sawm Lian\nBang na kengsak a? ~ Hau Za Cin


url: =Kawlngam Tapidaw Biakna Hong Thetphitna | Siyin Chin Baptist Church\nAD 1287 kum in Tartar Sen te in Kawlngam Pagan khuapi hong simtham hi. Sen te cia zawk ciangin Kyansitta kiphum na thankul tungah thinglamte le Tapidaw te ii thinglamte taw a zak khop uh Greek laimal ci khawng te tam ma a ki at na ki mu thei hi. Tua lai Sen kumpi a seam Kublaikhan in Turkestan te a zaw thal ciang, Nestorian Christian tam ma Sen ngalkap sung tum aa, Pagan hong sim na sungah hong kihel hi. Tua thu sia tangthu kan te in Kawlngam sung Tapidaw hong thet maksak hun ci-in ki ciamte hi.\nAD 1498 pan kipan Portugal te ei nisua na Asia sangah tuipi kantan in sumzuak sumlei (Trading) vawt tu paulap in hong pai hi. AD 1510 khawng ciang Kawlngam sung zong Pathein, Thanlyin, Mataban, Bago khawng pan kipan Magway dong hong thengto hi. A mate taw Tapidaw biakna zong hong theng khawm pai hi zaw hi. Tua hunlai in Tapidaw upna tatuam piang vet ngawl lai ahihang tuhun biakpiak nate taw et kik ciang RC te ki ci nuam hi. Sumlei sumzuak in hong pai ahihang ngam awng mu le teang papai bek dom ngawl, ngalhiam vanh phate zangh zo ahiman hong sim aa, hong suan papai hi.\nAD 1600 kiim khawng Philip de Britton in Thanlyin suan aa, tuak pan simh tato in Kawlngam thangsang bup uk ngei hi. Ngaldo sim in a thet na mun papo ah Phungyi teng mot saksiat baanah Phungyi saang te haltham siat hi. Khua mite theampo zawthawk vai taw Tapidaw suaksak siat hi. Kawl kumpi khat zong Tapidaw na suak aa, a min sia Nat Shin Naung kici Taungoo kumpi pa hi. A tui Kiphum lai-in a min sia Tapidaw min John na ci hi. AD 1613 ciang Kawl kumpi te-in simh kik aa, zothal ahikom a lampui teng that siat hi. Portugal numei patang le a nautaang mihing ( 5000) val bang Thanlyan pam Mandalay, tuak pan Chindwin ngun le Muu ngun dong peang a hawl to aa, tuak munah teang sak hi. Hibangin Portugal ngamkeak te thunei na a thipcip kik bangma Tapidaw biakna zong bo cip kik pai hi.\nTapidaw upna tatuam, biakna tatuam , Pawlpi tatuam hong pian zawk ciang zong mission tatuam ma kawlngam sungah hong thetheng hi. RC te in Barnabite mission nasep na taw hong kipan aa, AD 1722 kum ciangin Pawlpi phut masa bel hi. 1813 kum ciang Baptist mission, 1825 kum in Anglican mission, 1876 kum ciang American Methodist Church, 1883 kum in English Methodist Church cibang in adang zong khat zawk ciang khat hong tum hi.\nZop laitu —\nRef. Buanman Biakinn honna, 2011\nNote: Vung Bawipa ii email pan akila kik hi.\n« Philemon Thu Hilcianna\nJesu In Hong Keam Ziam By Hester Kim »


url: =Christian Hymn te’ tangthu: Zeisu Tungah Kipia Ta’ng :: ZOMI DAILY\nChristian Hymn te’ tangthu: Zeisu Tungah Kipia Ta’ng\nposted on 12 May 2017 at 3:00 am Lomkholna: Article, Biakna, Hymn, Zamkhatkham\nI Surrender All (Matthew 10:39)\nWinsfield S. Weeden (1847-1908)\nHih la a phuakpa in a nuntakna Khazih’ tungah kipia a Pasian’ nasem dinga a pumpiak ni ngaihsunkik-a a phuah ahi hi. 1896 kumin Winsfield S. Weeden leh Leonard-te’ kaihkhop Gospel Songs of Grace and Glory kici labu sungah kihel hi. Mr. Van de Venter in hih la a phuahna thu anuai-a bangin gen ngei hi:\n“(America gam) East Palestine, Ohio ah cialpi ka bawl lai-a George Sebring’ inn-a ka phuah ahi hi.(George Sebring pen Sebring, Ohio ah Sebring Campmeeting Bible Conference a phuankhia pa hi a, America gam Florida state-a Sebring khua a satpa zong ahi hi. ZKK) Ka khantawn limsuaih uk-a a sin mi ka hi hi. College ka zawh khit ciangin a minthang mahmah German sia khat’ khut nuai-ah limsuaih ka sin lai hi. Sharon, Pennsylvania-a public sangte ah supervisor zong ka sem hi.\nTua laitak ka pawlpi First Methodist Church ah khakhanlawhna cialpi hong kibawl hi. Kei zong ka hihzawh zah-in ka kihel a, a sawt lo-in “lay preacher” (pawlpi mi mawkmawk thuhilhsia) in hong kikoih hi. Pasian in ka nasepna thupha hong pia a, cialpi ka bawlna ah mi tampi piangthak hi. Pasian’ Khasiangtho in leitung nasep ahi ka laihilhna nusia-a, lungdamna thu tangkona ah ka kipumpiak ding nakpi-in hong hanthawn hi; ke’n lah ka mang zo peuhmah kei hi. Limsuai khat ka hih ding mah ka ut ngeungau kha hi.\nTua banga ka om kum 5 sung sawt zen hi. A tawpna ah nial zo nawn lo-in na khempeuh – ka hun leh ka siamna khempeuh – Zeisu ka pumpiak hun hong tung hi. Ka nuntakna ah ni thak khat hong suak tawh kibang liang hi. Evangelist khat ka suak a, tua ni dong ka sunga a kiselcip tawh a kibang ka siamnate ka mukhia ta hi. Pasian in ka sungah la thak hong guan-a phatna ka sak nading aw thak hong pia hi.\n“Tawlpi khat sung khensat lah a ka omna panin na khempeuh Zeisu ap-a, ka nuntakna Pasian’ nasep nadinga ka kipiak hun phawkna in hih “Zeisu Tungah Kipia Ta’ng” a cih ka phuah ahi hi” ci-in lungdamna tawh gen kik hi.\nJudson W. Van de Venter pen America gam Dundee, Michigan gei-a lo khat ah December 5, 1855 ni-in suak hi. Hillsdale College-a a sangkahna a man khit ciangin art teacher leh Sharon, Pennsylvania-a public school-te ah supervisor of art hi. Pasian’ ading kipumpiak-a evangelistic nasep a sep ciangin Winsfield S. Weeden in lasakna tawh huh den hi.\nWinsfield bel America gam Middleport, Ohio ah March 29, 1847 ni-a suak ahi hi. Evangelistic nasepna ah lasakna tawh a pan ma-in ama’ omna kiimtengah lasakzia hilh kawikawi hi. Lasaksiam bek hi lo-in la makaih zong siam hi, kici hi. La tampi kaikhawmin labu pawlkhat khenkhia a, tuate lakah The Peacemaker (1894), Songs of the Peacemaker (1895), Songs of Sovereign Grace (1897) cihte kihel hi. A hansuang tungah hih la thulu “Zeisu Tungah Kipia Ta’ng” kigelh hi.\nEvangelist minthang Dr. Billy Graham in Cliff Barrows’ gelh Crusade Hymn Stories laibu sungah hih lamal phuakpa Mr. Van de Venter tawh kisai hibangin gen ngei hi: “Thuhilh ka kipat ck lai-a hong zo mahmah evangelist khat pen “Zeisu Tungah Kipia Ta’ng” la a phuak laphuaksiam Rev. J. W. Van de Venter ahi hi. 1930 kumte in ka sangkahna Florida Bible Institute (tu’n Trinity Bible College kici) ah hong hawh den-a, ko sangnaupangte in migit luat mahmah khami luat mahmah a thuah siapa ka it mahmah uh a, Tampa, Florida-a a phalbi inn ah nitak kikaihkhopna leh lasak khopna ka nei den uh hi” ci-in na gen hi.\nPrevious: Depression bang ahia? ~ Rev. Dr. Gin Khan Nang\nNext: Malaysia, Wangsa Maju vengsung ah Police te’n Damiah mi 4 kaplum


url: =26 October 2019 | Sabbath 43 na “Hamphatna” ~ MUC\n26 October 2019 | Sabbath 43 na “Hamphatna”\nAdmin 10:55:00 PM Articles, Offertory Reading Zomi\n“ Jerikho khua-ah Jesuh lut a, a paisuak dingin khuasung a nawk laitakin, Zakkhias a kici siahdong ukpa khat na om a, amah mihau khat ahi hi. Amah in Jesuh kua hiam cih a muh nadingin hanciam hi; ahi zongin amah mi tuntom khat ahih manin mihon lakah a mu zo kei hi. Tua ahih manin amah na matai a, Jesuh a muhtheih nadingin a tot nading lampi gei-a theithek kung tungah a na kah hi. Jesuh, tua mun a tun ciangin khuadak to-in ama kiangah, “Zakkias aw, manlangin hong kumsuk in. Na inn-ah tuzan kong taam ding hi,” a ci hi.\nTua ahih manin Zakkhias zong hong kum mengmeng a, lungdam mahmahin a inn-ah Jesuh a tungsak hi. Hih thu a thei mi khempeuh phun uh a, “ Mimawh pa’ inn-ah a giak dingin Jesuh a pai hi,” a ci uh hi. Tua ciangin Zakkhias dingin Topa kiangah, ‘ Topa aw, “ ka neihsa a kimkhat mizawngte tunga ka pia ding hi. Mi khatpeuh khemin a na ka laksak leh a zah li-in ka lohkik ding hi,” a ci hi. Tua ciangin Jesuh in ama kiangah, “ Tuni-in hih innkuan in hotkhiatna a ngah hi. Hih mipa pen Abraham’suante khat zong hi lai hi. Bang hang hiam cihleh a mangthangte a zong ding le a honkhia dingin Mihing Tapa a hong pai ahi hi,” a ci hi (Luke 19: 1-10).\nZakkhias’ nunzia in thu tampi hong hilh hi. Bangci bangin Zakkhias kikhel hiam? Thuman lopi-in a sepna panin, bang hangin a neihsa lak pan a zahli mizawngte huh ding kamciam hiam? Leiba loh ding hi mah hi. Zakkhias in loh kik banah a zah tampi-in behlap ding kamciam hi. Thuman lo-in a sepsa khempeuh thuman tawh bawlpha kiknuam hi. Na kim na paamah nengniam thuak a om hiam? Thuman lo-in nasem mi in Zakkhias bangin kikhel ding kisam hi.\nThuumna: Thuman lohna hangin mitawh na kizopna kisia om hiam? Koi bangin kizopna hoih nei ding na hiam?\nThungetna: Topa aw, nong piak thupha-te cimawh mi huhin, a zangsiam dingin hong makaih in. Amen.


url: =ZAM Thupuak :: 11 Feb 18 (Zomi Cup kipan tading) :: ZOMI DAILY\nposted on 10 February 2018 at 10:35 am Lomkholna: News, ZAM, Zomi\nZOMI CUP 2018 KIPAN TA DING :: Hong tung ding February 20, 2018, ZOMI NAM NI pahtawina I bawl Zomi Cup a 9 veina pen February 13-16, 2018 sung Padang Bola E RRI Sungai Buloh tualpi ah kimawl ta ding hi. Tukum ZOMI NAM NI muakna Table Tennis (Pingpong) kimawlna zong kinei khin hi. ZOMI NAM NI pawipi pen Zomi te hall pi ahi Chin woo Stadium ah February 20 ni-in nasia tak leh nopci takin kibawl ziahziah dinga, tua sungah Malaysia Zomi khempeuh I kihel hamtang dingin itna leh ZOMI min tawh committee in kong zawn kikkik uh hi.\nZomi Cup –2018 ah team 19 kihel thei a, Group 4 in kikhen hi. Zomi Cup –2018 hon pawi pen February 13 ni zingsang nai 10 hun in kipan ding a, aman ciangin Committee te leh Khua makai te kilawmtak na tukpeng kimawl khopna zong om ding hi.\nMalaysia a om Zomi ten kumsim a i bawl den i minam ni a sawtloin hong tung ding hita hi. Abeisa kumte mah bang in tu kum zong thupitak leh picing takin bawl theih na dingin 08 November 2017 in ZAM zumpi ah kimuh khop na kinei hi.\nTu kum zong nopcitak leh picingtak a i bawl zawh na’ng sum leh paai tampi hong kisam ahih manin ih septheihna ciat pan lawptak apang khawm liai liai dingin muanna lianpi tawh Zomi Nam Ni Committee min tawh kong zawn uhhi. Zomi Nam Ni adingin sum leh paai tam pi mah kisam a I pankhop ngeina bangmah in tutung zong Khua kipawlna te panin RM 200 leh biakna Pawlpite panin RM 300 tawh mapang khawm dingin I kizawn hi.\nAkicianzaw acingzaw in Thupuak PDF file ah >>>\nMIPI TAWH KIMUH KHOPNA NUAMTAK KIZO\nTulaitak UN vai tawh kisai DHS, RSD, Final rejected, card ki piakik nawnlo te tawh kisai buaina tuam tuam ih tuah khak nate pan bangcih leng mailam ah ki pelh thei ding cih kalsuan zia ding kikup khopna Pastor te, Pawlpi upa te, Khuamakai te, card ki laksak te leh reject a tuak te tawh kimuh khopna 05 February 2018 ni in ZAM hall ah nuamtak leh lawhcing tak in kinei thei a, mailam kalsuan zia ding zong kikum khawm thei hi.\nUN laidal tawi ngeisa khatpeuh in hih thute hangin haksatna a thuaklawh aom leh ZAM zum ah hong puak, zasak pah un. Tuaban ah pawlpi siate kiang ahih kei leh ZAM zum ah na UN laidal copy khat leh tulaitak a na phone No. uh nong puak nangun deihsakna tawh kong zawn uh hi.\nPrevious: Late 19 pan ka muhkhiat pawl khat (Reflections on Psalm 19)\nNext: Tedim ah vengthak khat a kibehlap zawhding lunggulh huai


url: =Japan ah meileng khat Second 20 alolzaw in Station pan paikhia ahih manin ki mawhsak :: ZOMI DAILY\nJapan ah meileng khat Second 20 alolzaw in Station pan paikhia ahih manin ki mawhsak\nposted on 17 November 2017 at 7:50 pm Lomkholna: Japan, News, Sawltak, World\nJapan gamsung ah khuasung kikawmna in meileng “Train” kilimzat mahmah a, a meileng te uhpen ahun manmahmah hi. Japan gamsung aom meileng te ii hunmanzia “Punctuality” pen gamtuamtuam te’nzong azahtak leh thupi asak mahmahkhat ahihi.\nAhi zongin abeisa Tuesday (Nov 14) ni in meilengkhat ahun kiciantansa sangin Second 20 amanlangzaw in Station panin pusuakkha ahih manin, ki mawhsak pahlian hi. Japan ii Capital khuapi ahi Tokyo sung atai Tsukuba Express Line tungah meilengkhat Second 20 manlangzaw in Station panin apusuak pen aki mawhsak pahlian ahihi.\nTuahang in hih meileng tawh kisai thunei “Train Management Company” te’n mipi tungah thuumna “Official Apology” khat khahkhiapah uh a, Customer te hong nawngkai sakkha kahih manun lungsimtawng panin kongthuum uhhi ci’n thuumngeungau uhhi.\nTsukuba Express Line pen “Tokyo-area Metropolitan Intercity Railway Company” te neihsa hi a, Tokyo aom Akihabara leh Ibaraki Prefecture sung aom Tsukuba khua kikal atai ahihi.\nHih meileng lampi tungah North-bound train tepen Minami Nagareyama Station panin Weekday zingsangsim in a ngeina hileh zingsang 9:44am hunlian in ataikhia ahihi.\nAhi zongin tuani zingsang pen Minami Nagareyama Station panin 9:43:40am hunin na paikhia a, Schedule aomsa sangin Second 20 lolzaw in na taikhiakha citciat hi.\nHih Minami Nagareyama Station ah meileng pen Minute 4 halsim in atai ahihi. Second 20 lolzaw in ataikhiatna hangin mi tampitak nawngkaisak khading hi ci’n Japan Today te’n genkhia hi.\nJapan meileng tepen ahun manmahmah ahih manin, meileng atuang Commuter te’nzong ahun lianlian in apainading tuatsa sitset in khuasung avak uh ahihi.\nSecond 20 alolzaw in apaikhiat pen, tua Second 20 sungin atunbeh Commuter tengin adang meileng apaikikding pen Minute 4 leh Second 20 a ngakkik akulding cih hipahmawk hi.\nMore: Japan, Tokyo khuasung ah mawtaw khatin khetawh lamkan mipilak nawkgawp\nTua Minute 4 leh Second 20 hangin nasep kuanding te, sangkah dingte ahun lapzolo in, aziakai suaksakding cih himawk ahih manin, Second 20 bekbek alolzaw in Station pan apusuak meileng pen aki mawhsak ahihi. Japan te hun zatzia ettehhuai mahmah hi. Sawltak #zomidaily\nPrevious: Kampau mukpau siam a thugen siam i cihte\nNext: Malaysia ah Bomb sukhamding bangkek in akizempa RM400 ki liausak\nKawlgamsung meileng puahnading Germany pan US$5.3 million leitawisawm ~ ZD\nSpain gamsung Music Festival kibawl laitak Stage meikang in mi 22,143 ki hemkhia


url: =A ZEKAI MA-IN ~ Lianpu Khupson, Aizawl – FGA Tulsa\nTangval khat in Cancer natna vei hi. A natna in damlam sangin natlam manawh semsem hi. Doctor in ni 30 sung bek a nuntak lai ding thu hilh uh hi. Tua tangvalpa in CD (khui) zuakna a ngak zelnungak khat it mahmah hi. Nisimin ngaihsun sun zel a, a lungsim tawngah vei-in it mahmah hi; ahi zongkhatvei zong a itna thu leh adeihna thu genkhia ngei lo hi.\nNisimin tua nungak a muhding lametna tawh CD zuakna sai-ah va pai zel hi. Tua nungak tawh hun sawt lo a kikholh theih zong ama adingin manpha sa mahmah ahih manin paulap dingin a CD zuakte leisak zel hi.Kha (ni 30) hong cintak ciangin tua tangvalpa sihi. A sih khit ciangin tua CDsai ngaknu in tua tangvalpa hong kan hi. Tuatangvalpa teenna inn-ah apai leh tangvalpa nu in atapa pen Cancer natnahangin a sih khit thu na hilha, a tapa room-ah tuanungaknu paipih hi.Tangvalpa rooma va lut uh leh CDtampi tak, a tuamnahonloh-in na om hi. Tua tangval pa in CD pen a kisap hang hi lo, a it mahmah tua nungaknu a muh theih nading bek a lei zel ahihna thu hong phawk uh hi. Tua tak ciang nungaknu zong kideek zo nawn loin nakpi takin hong kapkhia hi; bang hang hiam cih leh, tua tangvalpa CD lei sungah tua nungak in, tangvalpa a itna thu leh a ngaihna thu a gelh na koih zel hi! Ahi zongin zekai khinta hi!\nKua hiam it na neih leh a kai ma-in na itna thu hilh mengmeng in; zing ciang zekai kha thei hi teh.\nSource:ZBYF Tangko Nov2013\n← Rev.Dr.Dam Suan Mung Pah Tawina\nPASIAN ZAT MINAM →


url: =Boston Marathon ah Bomb puakkhamsakpa sihdan kipia :: ZOMI DAILY\nposted on 17 May 2015 at 11:04 am Lomkholna: News, Sawltak, USA, World\nUSA gamsung ah abeisa 2013 kum Boston Marathon tai kidemna ah Bomb apuak khamsakpa Friday ni in sihdan kipia cih Fox News in genkhia hi.\nTuapa minpen Dzhokhar Tsarnaev hi a, Massachusetts State ii khuapi Capital ahi Boston khuasung taikidemna mipilak ah 2013 kum Bomb puakkhamsak a, mi 3 in sihlawh hi. Sihdan kipiakna thukhenmangpa in agenkhiat ciangin amai khinglian a, alu kunsuk cihi. Sihdan pen “Lethal Injection” akici zatui aki sunlumding ahihi.\nHih thukhenna azak ciangin Bomb kitap hunlai in athuakkha ahi Sydney Corcoran in “amah pen agamlapi pai tading a, kei leh kanu ahihleh ka maban uh kazomding uhhi” ci’n genkhia hi. Sydney Corcoran pen Bomb apuahkhap ciangin sisan naisan tawh sidektak a, anu ahihleh akhe anih in kitan ahih manin lungtang namahmah uhhi.\n“Thumanna cihpen mittang ading mittang hi” cihzong Sydney Corcoran in genkhia hi.\nHih Boston Marathon pen 15 April 2013 ni in akibawl ahihi. Tai kidem te alutnading among atunkuan in Pressure-cooker tawh akibawl Bomb 2 puakkham a, mi 3 in sihlawh bekthamlo adang mi 260 bangin liamlawh hi. Asi lakah Martin Richard kicipa pen kum 8 bek phapan a, Marathon taikidem lakah akum tawmpenzong hipah a, a innkuan in tai kidemna ah akihel uh ahihi.\nDzhokhar Tsarnaev in Boston Marathon taikidemna sungbek thamlo, amah amanding in azong Massachusetts Institute of Technology Police Officer khatzong thatsawnsawn ahih manin amawhna lianmahmah hi. Bomb sukkhapna ah akihel pen amah leh a sanggampa hi a, a sanggampa pen palik te’n matding adelhna panin si khin a, tu’n aman sihdan atuak ahihi. ZD Sawltak\nPrevious: ZAM Nasep asiaunuamte theih ding\nNext: Liausum Piakkul ~ Rev. Fr. Damian Dal


url: =Thuthak Pawl Khat, April 11 « Nikonghong\nLai & Kampau\nSiyin Online Magazine since 2011\nHome » Leitung » Thuthak Pawl Khat, April 11\nThuthak Pawl Khat, April 11\nZo Ngam Ah Huipi Suangval Va\nZo ngam ah huipi suangval nasia mama in vaa aa, inn 140 sang a tam zaw Thantlang le Tedim myone sung lal ci in kiza hi.\nZei ni (April 10) Thantlang myone sung Khuahrang khua ah inn 33, Thangaw khua ah inn 20, fanthen khua ah inn 33, Hriangpi A khua sung ah inn 5 le Roman Catholic neisa inn khat, Hriangpi B khua ah a kisa saan Baptist biakinn khat le inn 2, le Tisen khua ah Baptist biakinn khat le inn 7 lal ci in kiza hi.\nNung nipi zawk ninga ni Tedim myone sung khua 6 ah huipi suangval nasia tatak in vaa aa, Tuicinlui khua ah inn 8, Lailui khua ah inn 2, Ngennung khua ah sanginn 2, Buan khua ah saanginn khat, Cingpikot khua ah saanginn 3, Tuithang khua ah inn 25 bang lal hi ci in Chin Worl Media te in son hi.\nCommunication haksat hu in information a cing in kiza ngawl lai hi.\nThuthak Sunna (press conference)ah thuson Col. Win Naing Tun le Major Win Maung Maung\nBangkok post thuthak sung Daw Aung San Sukyi Depeyin buaina sungpan ka suataak ku ci in Khin Nyunt ii son thu sia man ngawl hi ci in, Thuthak sunna ( Press Conference ) khat Yangong khuapi ah vawt in kawl kumpi in nial kik hi. Tua thuthak sunna ah Police department pan Col. Win Naing Tun le, Khin Nyunt ii mihing lui Major Win Maung Maung in thu son hi.\nKhin Nyunt ii thusonna hang in ngalkap ulian lui te sung liinglawng ngawp aa, Khin Nyunt zong kiman kik thei tu cidong tak kison hi. Pawl khat na a lum dide Sahang pui (Ge. Than Shwe) ii mei a kai kik, a phong kik taw kibang ci in son hi. Bangkok post thuthak te tungah phone taw a dok uh ciang, Khin Nyunt in hong son takpima hi ci in son hi. NLD U Tin Oo kung a dok uh le, Kyin Nyunt ii son sia man tu um bong, Kyin Nyunt in Aung San Sukyi hun takpi hile, banghang thong ah puak tu ziam, a inn ah puak ngawl tu ziam ci in son hi.\nAung San Sukyi\nTutung kitealna ah ngualzawna a nga, Aung San Sukyi le President Thein Sein Naypitaw ah kimu in thusonkhopna nipi zawk nithum ni (April 11) nei hi. Kikupna man zawk ciang Thein Sein le a zi taw sun an ne khawm hi. Bang thu tatak teng son ci sia kihe ngawl hi.\nKawl Ngam Ngamdang Sum Theakna\nKawl ngam ah April ni khat ni pan kipan ngamdang sum man a kip in koi nawn ngawl aa, sum man khan le kiam zui in a khang thei a kiam thei tu in, a nungta in koi hi. Ahihang tudong ma sum theakna senpi thei tatak ngawl lai hi tuak hi.\nEastern Bank, Inwa Bank, Myawaddy bank, Co-opperation bank, Kanbawza bank le Myanmar Industrial development bank te pan in ngamdang sum uk bangpo kilei thei, kizuak thei ci ahihang, Mihing pawl khat in ngamdang sum tawm a man zaw hiatna bank pan lei in tam zaw hiat taw a lei kik bank te ah zuak kik ahikom, bank a tam zaw in tawm vei zawk ciang ngamdang sum lei nuam nawn ngawl aa, khaak kik ci in son hi. Zingsang tawm vei bekma lei hituak hi.\nNLD Na Zo Tana, Tuikhuk Khaak\nNaypitaw sung myone pawl khat ah, NLD na a zaw hu, khua hausa pawl khat in a tui khuuk uh pan khua mite ii tui zak tu awi nawn ngawl ci in kiza hi. Tuikhuuk neipa sia Pyi Khaing Phyu party pan hi aa, Pyi Khaing Phyu party na a zaw ngawl ciang a thin uk aa, khua mite tui zangh sak nawn ngawl ci in kison hi.\nYangon pan Kyaw Thu ii Dongtawk huna group te pai tu in khuamite tui neak nga natu Awisih tui khuuk taw sak tu kipan ci in kiza hi.\nIndonesia Ngamah Zin Liing\nAceh khua, mihingte liinglawng in tai siasua\nIndonesia ngamah nipizawk nithum ni (April 11) zin liing aa, 8.6 magnitude pha hi. Banda Aceh khua pan tai 431 khualana pan kipan aa, Indian Ocean sung tsunami piang tu ki-um ahikom, Thailand, India, Indonesia, Kenya, Malaysia, Reunion Island, Sri Lanka le Kawl ngam te ah, liinglawng in nasia tatak kinging uh hi.\n2004 lai zong 9.1 magnitude a pha zin khat nasia tak in liing aa, tusnami tuihual hu in mihing 220.000 val bang thi aa, Aceh khua kiim babek ah a thi 170,000 pha hi. Tutung a sia tu ciangdong a thi a lal kiza ngawl lai hi.\nNorth Korea Ngam Na Rocket Tha Sawm\nN Korea ngaalkap khat na rocket salam a piak laitak\nLeitung bup in dik sangawl hikale, North Korea ngam in April 15 (Kim Il Sung suakni) ah Rocket khat space sung tha sawm hi. North Korea kumpi in a sum nei theampo a tam zaw ngal vanh lamsang vawtna in zangh ahikom, ngam mite neak tu nei ngawl in a pukthi tam mama hi. Tua ahikom, US in neak le dawn taw kisai huna piak tu in kam laam aa, North Korea in Nuclear ngaal vanh vawt tawl ngah tu in nung tha sung ma thu kimna vawt hi. Thu kimna a vawt zawk tha khat bek hi pheang aa, North Korea in space sung rocket ka tha tu uh ci pai laleao hi.\nNorth Korea kumpi in space sung satelite ka tha tu uh aa, ngal vanh vawtna hi ngawl hi ci himakale, leitung bup in USA leitang dong a kap thei tu rocket vawt aa, tusia sinna (test) vawt nuam ci in muangmaw hi.\nNorth Korea in Nuclear bomb 6 pan 8 dong bang atu Plutonium a kicing in nei zo hi tu in kimuanmaw hi. 2006 lai zong missile sinna (test) khat vawt ngei aa, tua sinna a vawt zawk tha thum sung Atomic bomb khat sinna in puaktham sak ngei hi. Tu zong Atomic bomg test khat leinuai mun khat ah vawt ku hi tu in US ii satelite photo te pan kimuangmaw hi.\nBy thawngno in Leitung, Politic, Thutatuam on April 11, 2012 .\n← Aung San Sukyi le Kyin Nyut\tUSA State Te Ii Zaina →\nA Lui Te\nA Lui Te Select Month November 2017 (1) October 2016 (1) March 2016 (2) January 2016 (1) September 2015 (1) July 2015 (1) June 2015 (1) May 2015 (1) March 2015 (2) January 2015 (2) October 2014 (3) September 2014 (1) August 2014 (1) July 2014 (1) June 2014 (1) May 2014 (2) April 2014 (3) February 2014 (2) December 2013 (4) November 2013 (2) October 2013 (2) September 2013 (1) August 2013 (4) July 2013 (4) June 2013 (3) May 2013 (6) April 2013 (5) March 2013 (4) February 2013 (3) January 2013 (8) December 2012 (4) November 2012 (5) October 2012 (4) September 2012 (4) August 2012 (9) July 2012 (3) June 2012 (6) May 2012 (8) April 2012 (11) March 2012 (17) February 2012 (13) January 2012 (11) December 2011 (16) November 2011 (16) October 2011 (1) September 2011 (1) August 2011 (1) June 2011 (3) May 2011 (12) April 2011 (1)\n2018 BCANA Conference bcana.net/2018/04/07/201… https://t.co/LRay8bbJUQ 2 months ago\nSpringSnow of 2018: youtu.be/TTb2JVsw518?a via @YouTube 2 months ago\nCBC Kids Christmas: youtu.be/9J4TXFxRSME?a via @YouTube 5 months ago\nNuntakna Tui – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 6 months ago\nThianthona Lampi – Pr. John Lian Khai youtube.com/watch?feature=… siyinchurch.wordpress.com/2017/12/06/joh… 6 months ago\nIh Nuntakna – Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 6 months ago\nTopa Pathian Thupha – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 6 months ago\nTucing Pha -Rev. Dr. Vungh Lian youtube.com/watch?feature=… siyinchurch.wordpress.com/2017/12/06/vun… 6 months ago\nTuiphumte Upna le Zeksa – Rev. Dr. Thuam Cin Khai youtube.com/watch?feature=… siyinchurch.wordpress.com/2017/12/06/thu… 6 months ago\nA Zaa 2 Thupha – Rev. Suan Khen Kap youtube.com/watch?feature=… siyinchurch.wordpress.com/2017/12/06/sua… 6 months ago


url: =ZAM Thupuak :: 15 Jul 2018 (UN card tettan piaklohding vai meeting) :: ZOMI DAILY\nposted on 14 July 2018 at 12:48 pm Lomkholna: Malaysia, News, Refugee, ZAM, Zomi\nMalaysia leitang tungah Zomi tampi ih om hi. Gambel leh galtai in ih omna ah hih bangin ih om theih na pen hih Universal Declaration of Human Rights in hong huam khak manin, hih te thei kawm sa in ih ngah ding kilawm hamphatna thu leh la te teltakin ih gen khiat ngam ding zong kisam a, ih ngah ding kilawm tampi ih supna te zong ih phawk ding kisam mahmah hi.\nThu honna: Mihinga minpiang in pianpih vaang, kuamah in a phiatkhiatsak thei loh leh a kikim ciat hamphatna nei ciat hi, cih kisansakna pen leitunga suahtakna, thumanna leh kihotheihna bulpi ahi hi. Mihing in a ngah ciat uh tua bang hamphatna kithusimsak lohna, kisimmawhsakna in mihing lungsim ngaihsutna kisiasakin siahuai taka gamtatna dong tun thei a, mihingte khempeuh in upna leh ngaihsutna bang pulakkhiat theihna, launa patauhna pan suakta a, cihmawhna pana suahtakna pen mi kim in a lunggulh lianpen uh ahi hi.\nMihing khat in haksatna tuak a, cih na’ng dang om nawnlo-a tua banga ki-uk cipna leh kinencipna langpana kinawk a kul nangawn ciangin mihing khat in a ngah hamphatnate pen ngeina bangin letsak, hutsak ding kisam hi.\nGam khat leh gam khat sanggam banga kizopna mainawtsak ding kisam hi. UN pawlmite khempeuh in mihing ngah hamphatna bulpite akipan mihing khat in a neih vaang leh manphatna, numei leh pasal in a kibang hamphatna ngah hi cih thu Thubulpi sungah kipsak pha kik uh a, a tangzaizaw suahtakna sungah a buppi-a khantoh nading, nuntak manphazaw tawh nuntak zawh na’ng hanciam hi. Kumpi gamte in zong UNO mah tawh sem khawmin suahtakna thubulpite leh mihing hamphatnate zuih ding leh gam khempeuhah zahtak ciat ding thu mainawtsak ding kam ciam khinzo uh hi. Hih kamciamna a tangtun kim zawh na’ng kuamah peuh in suahtakna thute leh hamphatnate pha taka a theih kim ciat ding uh a kisam thupipen hong suak hi.\nThu 1 : Leitung mihing khempeuh a suah tung limlimin a suaktasa-a piang hi a, hamphatna leh vaang a kibang ciat ngah uh hi. Thu lungngaih theihna leh a sia a pha khen theihna thupha ngah uh a, sanggam khat hihna lungsim tawh khat leh khat a gamtat ciat ding uh ahi hi.\nThu 2 : Mi khempeuh in minam hang, meel pianzia hang, numei-pasal hihna hang, kampau hang, biakna hang, gam sung ki-ukna hang leh ngaihsutna kibat lohna hang, gammi hihna leh suahna khanna hang, neih leh lam hang, pianna leitang leh za dang khat peuhpeuh hanga kideidanna om peuhmah loin hih Tangkona sunga kigen hamphatna leh suahtaknate khempeuh ngah kim hi. Tua bek hi loin, mi khat peuhpeuh pen a tenna gam a suakta gam hi ta leh, gam khat vaihawmna sungah a ki-uk lai hi ta leh, amau leh amau a ki-uk tuam nai lo gam hi ta leh, kumpi gam sungah ki-ukna ciangtan nei khat sungah a om hi ta leh, tuate paulamin kideidanna om thei lo ding hi.\nThu 3 : Mi kim in ama nuntak theih nading, suahtak nading leh lungnopna ding hamphatna ngah hi.\nThu 4 : Kuamahmah silain kinei thei lo ding a, kuamah kisila bawl thei lo ding hi. Bang bang hi leh sila vaia sumbawlna peuhpeuh kikhaam hi.\nThu 5 : Kuamah kigawtbawl, mulkimhuai taka kibawlsiat, mihing banga ki-en lo, kineuseek hiam kigawt hiam phal hi lo hi.\nThu 6 : Mi kim in upadi maiah mihing ngeina banga mun khempeuhah ki-et ding hamphatna ngah hi.\nThu 7 : Mi khempeuh upadi mai ah a kizakim ciat hi a, upadi tawh kituakin kideina om loin a kibanga ki-et ding thu ngah ciat hi. Hih Tangkona palsata kideina ahi zongin, kidei na’nga kihanthotna ahi zongin a om zenzen leh kuamah peuh in a kibanga hut theih na’ng thu ngah ciat hi.\nThu 8 : Upadi in ahi zongin, thu bullet in ahi zongin a piak hamphatna bulpite palsatna peuhpeuh a kituahpih thukhen zum in a phataka a hut nading mi kim in hamphatna ngah hi.\nThu 9 : Kuamah upmawh thu tawh kimat ahi zongin, thongah kikhiat ahi zongin, gamdangah kipuakkhiat ahi zongin ngeina lo hi.\nThu 10 : Mi kim in ama ngah hamphatna tawh kisai ahi zongin, mi khat’ tavuan tawh kisai ahi zongin pen guptuam paihtuam a nei het lo thukhenna zum khat in tangpi theih leh a kilawm a kituaka thu a sit hamtang ding a kicingin hamphatna ngah kim ciat hi.\nThu 11 : (1) Khialhna nei hi ci-a mi khat a kingawh peuhmah leh tangpi theiha thu kisit a, amah leh amah a kihut nading ngeina banga a kihut khit cianga upadi tawh kituakin a mawh mah hi a kicih matengin tua mi pen a khial lo bangin ngaihsut ding a hi hi.\nMi khat pen khial hi a kicih laitaka leitungbup upadi ahi zongin, gambup khat upadi ahi zongin tawh kituakin a sem lo kha hiam, a sem khial kha hiam ci-a mawhsak theih na’ng thu om a hih kei buang leh, a nung ciangin mawh hi cih theih na’ng thu om lo hi. Mawhna a bawl laitaka gawt na’ng ngeina zah sanga gikzaw gawtna zong piak theih hi lo hi. Zomi International Network Page 3 A tei khia: Tual Khan SuanProof-reading: Rev. Khup Za Go (Maikal ah zomto lai ni)\nKIMUH KHOPNA KINEI\nChin State pan hong pai te UNHCR in card tettan piak nawnloh ding a pulakna tawh kisai in ih ciah ding a lem nailoh na thu te leh ciah kik leng ahamsatna thu te tawh kisai in kikup khopna leh ngaihsutna tuamtuam sun khopna 13 July 2018 (Friday) ni zingsang 10:00 in Jalan Sugai Besi a om Senthang Biakinn ah kinei thei hi. Hih hun sungah kikupna ngaihsut kipiakna te tungtawn in lai ngelhin kiphah ding hi.\nTulaitak pen ih omna gam kumpi thak kikhelna tawh kizui in hun paidan khat hong kikhelta hi. Tua ahihmanin ih omna ciat pan omdan, khawldan, hawhna ciahna leh vaksuk vaktohnate ah pilvang kawmsa in vakin, a kisam lopi in mawk vakvak kei zaw in. Inn kiim innpam ah minam dangte mitdonglo ding kidawmin, gamtatna ah kikhual ciatni. Kimat kihen zong hong tam semsem ahihmanin na lawmte, na pawlpi kem siate ahih kei leh na khua makai te kiangah na phone No. leh Card No. copy te uh kem sak/thei sak hamtang un. ZAM palai te, Pawlpi siate, Upate leh Khua makai te khat peuhpeuh ii phone no. ciamteh in lotngah hamtang in. 01-06-2018 ni-in Malaysia Home Affair Minister Muhyiddin Yassin in Malaysia gamsung ah thumanlo in aom nasem mi khempeuh hemkhia dingin ka khensat khin uh a, tua tawh kizui in na kasem ta ding uhhi. Nasep theih na tawh kisai in Rehiring Programme pen 30-06-2018 ni-in bei ta dinga, tua nungah hih thumanlo a om gamdang mite vai kilim pat ding cihi. Hih anuai a phone no. te hoih takin na ciamteh hamtang un. UNHRC hotline : 012 630 5060, Sia Tuang Pu : 016 254 4093, Sia Go Mang : 018 202 1216\nTHUSIN NA OM DING\nMalaysia ah biakna sia te leh makai te a ding “MAKAIH ZIA TAWH KISAI THUSINNA) om ding hi. International Minister Batist Fellowship te leh COBEM (Coalition of Burma Enthnics Malaysia) te kipawl in a vai hawm uh ahihi. Hih thusin na ah American Batist of Churches (ABC-USA) pan Rev. Dr. Pual Alta leh Pastor Dennis te in hong kihel ding uhhi.\nThusin ni ding : 16 July 2018 – 20 July 2018\nThusin hun ding : 09:00 AM – 2:30 PM\nThusin na mun ding : 13 Jalan Burnei Barat, Pudu\nTheih ding : Thusinna kihel nuamte in ni (5) ai dinign RM 100 hi ding hi. Contact Person : 018 3121 343, 016 6572 715, 017 2674 021\n1. Thang Lam Tuang Balan Tik Camp\n2. Khai Thawn Mung Balan Tik Camp\n3. Kam Cin Lian Balan Tik Camp\n4. Mang Pu Balan Tik Camp\n5. Kap Lam Cin Balan Tik Camp\n6. Nang Khaw Khai Balan Tik Camp\n7. Cing Sian Sui Balan Tik Camp\n8. Lian Lam Khai Balan Tik Camp\nZAKSAKNA: MyRC card bawl dingin sazian pia khin a, phone hong ki call hun in phone a len kha lote a bawl nuam te in 16, 17, 18 July 2018 nite ah ZAM zum ah hong pai un.\nMYANMAR REFUGEE WOMEN IN MALAYSIA MEETING KINEI\nKawlgam pan in haksatna tuamtuam tawh Malaysia gam ah gambel in a om numei te kipawl khawm in nasep khop ding lunggulhna tawh kiphuan khia Myanmar Refugee Women in Malaysia te kimuh khopna pen 12 July 2018 (Thursday) ni in ZAM zum ah kinei thei hi.\nPrevious: Phone sungah zahmawh video akem Malaysian gammikhat Australia pan ki hawlkhia\nNext: Midangte ading natna hithei


url: =Zeisu it te hihang, ~ MUC\nZeisu it te hihang,\nAdmin 10:42:00 PM Articles, Conference Pianna thu\nMang S. Lian\nEite-in kisiktheih hun ihneilai a, zong ih kikhel theilai hi. Bangzahta in hampha ihihiam? Abawlsa te a-it mahmah Ih Topa'n Amah amasak dingin hong kun in.\nKawlgam Zogam ah SDA sungthu te leh tuucing gina citak thukhual a, nasem cih te hongkilatkhiat nadingin, Ih gam ah Conference hong piankhiat pen Pasian in kisamsa hunsa ta hidingin lamen ingh.\nTopa Zeisu in Mark 7:7,8 sungah "Amau te in Pasian thukhunsangin Mihingte bawltawm thukhun thupi sak zaw uh ahihman un kei hong biakna uh amawkna hi acih" pen tu hun in ei te sungah hong tungta hidingin ngaihsun ing, Sawl bangin Khasiangtho in avangtawh hongkap kei leh dahhuai mahmah kha in um ing, akua mapeuh i-up ihzuih thu banghiam ci'n lungngai pha in kikhel huai aom te ikikhel theih nang in khasiangtho huhna ngentek ni.\nLST in "GAL na nei ken hong cilo a, nagal te na-it in" hong ci hi. Akilemlo akitawng te aki-itlo hizenzenlo a, akigal te aki-itlo hibek hi tua nangawn LST in nagal te na-it in hongci hi. Leitungah thukhending mangpipa Pasian bek mah thukhen dingin ineih ding hongbawl Ihbiak Pasian in hong genkhinzo hi. Ih sepna ihbawlna tungtawn in midang te-in ihsungah Khazih amudiam? cih zong kingaihsut huai mahmah sa ing.\nAlungbawk akikhelnuamlo, kilemna ding azonglo a, ahihtheihna apilna athupisak te gamtat te hangin Ih upna thanem in ihkhauhsuah loh na dingin nakpi in ki-aap ni, thuhkikna in Pasian aa hi. Kamsangnu'n Vantunggam ah tua Siapipi te Ulianpipi te mukeng acih te laklah akihello dingin ih Upna tungtawnin Pasian Thukhun bek mah abulphuh dingin hanciam ni. kitawthun om a, kilemhun om hi. Lungkham hun om a, lungdam hun om hi.\nConference hongpiankhit pen tampi tak pawlpi mite theihna M / C cih omlo khangto mahmah hihang, Ih pawlpi sungthu zong kiteltuam mahmah a, agina lo teng amau leh amau tuisa kibuak hong hile dinga, athukkik te ihi kei dinghi. Pasian zia ngak hithiat dinga kiniamkhiat in lungduai na tawh sepna khempeuh ah itna bulphuh ciatni ci'n hong phawksak phapha nuam ing.\nHihpen kei lungsim sunga hongsuak thu hi a, Nang zong naveina thu hongsuaksak in. Nagelh laimal in Pasian kamtaii pi zong hikha thei hi.\nMi kitawng akilemsak thei te-in Thupha angah dinghi cihi LST in.


url: =Baak tangthu ~ Peter Suumpi :: ZOMI DAILY\nposted on 23 March 2017 at 9:26 am Lomkholna: Article, PeterSuumpi\nKhat vei lai in gammangtulak khat ah kheli nei ganhing te le huih lak aa leng ganhing te kidona khat om ngei hi. Baak akici ganhing khat in huihlak aa leng ganhing te lam ah hong pang in hong do hi. Hih kidona ah aleng thei ganhing te lam te in hong lel hiaihiai mawk hi. Hih thu baak in hong phawk ciangin akido laitak mah in kikhin khiankhian in singbul kawm khat ah hong kibu hi.\nGal ven ciang abukna pan hong pai khia litlit baak pen kheli nei ganhing te in hong muh tak uhteh “en sin vua hipa den aa ih dodo aleng thei te lak ah kihel hilo aihia?” ci aa akidotna uh baak in azak ciang in “haaa… hi peuh mah keng ei. Kei no dan aa kheli nei te lak ah akihel hing ei. Na dodo uh ahi hua vasa nam te en mah ve vua, akam uh ah ha anei khat beek na muh uh leh kei zong amau dan aa huihlak aaleng ganhing hong ci pah vo” ci in a dong phei viauviau lel hi. Tua bang ahihleh ci in kheli nei ganhing te in amau lak ah akihel sak hi.\nAsawt lo in hih ganhing nam nih te kikal ah kidona hong piang leuleu hi. Hih kidona ah aleng thei ganhing te in zawh acih in hong zo uh hi. Kheli nei ganhing te gallelh amu baak pen nidang aa dan in kihem khiankhian in singbul kawm ah hong kibu leuleu hi.\nGal hong ven ciang in akibukna pan hong pai khia in alengthei ganhing te lak ah hong kihel zualzual se hi. “Eh hipa ih galte hi. Ih galdo te lak ah hipa kihel ngel veh aw” ci in vasa nam te in hong kawk ngeingai uh hi. Baak in zong “hi peuh mah keng, hi peuh mah keng. Tua kheli nei ganhing te lak ah kha nei no mu ngei na hi uh hiam?” ci in hong dawn ciang in vasa nam te zong pau nawn se lo amau lak ah akihel sak uh hi.\nHi bang teng tawh atawpna ah hih ganhing nam nih te kilemna hong bawl in khawmpi khat hong nei uh hi. Tua lai ah alungsim akikhel kawikawi baak pen bang cidan in mawh pia ding ih hiam cih zong a kikum uh ahi hi. Atawpna ah thukhensatna hong nei uh in “Hei … nang baak, nang pen tuni akipan mihing te lupkhit zan khuazing sung ah an na zong ding hi. Nang ii lungsim ginat lohna, na lungsim kikhelkhelna hang in kheli nei ganhing te le van aa lengthei ganhing te lak ah nang na kihel thei nawn kei ding hi” ci in thu hong khen uh hi.\nSr; Lukewareness by Fr Frank Mihalic pen Burmese lai in Fr Stephen T.P gelh ” အေးရင်လည်းအေး ပူရင်လည်းပူ” zolai aa gelh kik ahi hi.\nPrevious: Numei leh Chemical vanzat te ~ Daniel Sum\nNext: Khe 4 leh Nungzangguh 2 anei naupangno khat buaina omlo in Surgery kibawlthei ~ ZD


url: =Thang Sian Khai (T.S.Khai) Zogam Lapu tangthu(Biography). - Laibu Saal\nHome > Random Posts > Thang Sian Khai (T.S.Khai) Zogam Lapu tangthu(Biography).\nThang Sian Khai (T.S.Khai) Zogam Lapu tangthu(Biography).\n“Zogam Lapu” ci-a min nei Sia Thang Sian Khai pen Pimpih khua-ah 23.2.1957 ni-in piang hi. Pimpih khua-ah Tan 4 a zawh ciangin 1968-1975 sung State High School Tedimah kahin tua panin Thuklai-ah kisuanin 1978 kumin Tan 10 Thuklai State High School panin a zo hi. 1978-1984 sung Rangoon University-ah kahin 1984 kumin B.A. (Philosophy) a zo hi.\nLaisim a zawh ciangin sum bawl ding ngaihsunin Lamka lamah khualzin zel hi. Ahi zongin tuahsiatna tuak den ahih manin a lungkia hi. 1984-1985 sung Imphal-ah kha 3 sung thong kia hi. Kum 1987 Sept. 9 ni-in Cikha leh Tonzang kikalah sum bawlin a khualzinna-ah ni khatin nihvei motor accident tuak hi. Ahi zongin Pasian in keemin liamna baina nei het loin suakta hi. Tua bangin tuahsiatna pan a suahtakna pen Pasian deihna om ding hi ci-in tua panin Pasian nasem dingin kipia khia hi.\n1987 kum tawp lam ciangin Tahan a om Evangelical Free Church of Burma (Myanmar) Pawlpi-ah Youth Worker hunbitin sem hi. 1990 kum ciangin Rakhai gam Kyawkdaw ah missionary na sem dingin pai a, 1990 tawp lam pan 1992 dong Pegu Division Penwegone khuaah kisuan leuleu hi. 1992-1994 sung a pianna Pimpih khua-ah Local Pastor sem hi. 1995-1997 sung Tedim khuapi sungah Anti-drug Christian Youth Fellowship phuanin guih theih kham theih veina late a sa kawikawi hi. Khangno a sia tampi takin kikhelna-in nei uh hi. Evangelical Baptist Conference Pawlpi-ah kum 1994- 2007 sung gambupah La makaipi (Music Director) sem hi. 2007 kum a kipanin Tahanah a zi Zam Ngaih Lun leh a tate pasal 4 leh numei 3 tawh Pasian na semin om uh hi.\nLa tawh kisai nasepna:\nAneu tung Tan 3 a sim lai-in Tahan panin Independent Church of Burma (ICB) kici tu-in EFCB panin Lusei lapawlte a khua uhah pai-in lasa uh a, siam sa mahmah hi. Lapawlte tawh kikhawlin a tenor bang a zui thei pah hi. A tangval ciangin a pu Dai Khan Gin (tu’n USA) in Solfa hilh zelin 1974 pawl ciangin Lapawlah kihelin la phuak kipan ta hi. La uuk kisa-in Tedim State High Schoolah a kah lai-in zunthak khuan sung nangawnin lapawl sa zo zen uh hi. Tua hun lai-a Zangkung Radio Zo hunah lasa zel Sia Gin Hang, Sia Mang Za Suan, Sia Kham Go Mang cihte eng lua-in, “Kei zong Tan 10 ka zawh ciang Zangkung Radio pan la sa nuam tei ing ei maw” ci den hi. 1978 kumin Tan 10 a on’ ciangin nuam lua-in Zangkung Radio-ah lasa thei ta ding ci-in Zangkungah College kah zawhna ding lampi a zong hi. A pu Huat Cin in Ks.100 dal khat pia-in tua tawh Yangon tung hi. Yangon a tun’ ciangin Radio panin lasa thei takpi hi. “Ut mahmahin tum tentan peuh lehang Topa in hong gual zawhpih hi” cih pen a teci pan’na ahi hi. 1980 kumin Sia En Lam Cinte pawlin “Blue Hill” kici lakhui a khum lai-un amah zong la dawng khat beek khum nuam, sa nuam mahmahin a kineelneel hangin sak khuan a ngah zo kei hi. Sia Gin Za Lian (Lianbawi) makaihna tawh Agape No.1 a khum leuleu uh ciangin ut lua kisa-in kineelneel taleh a lut zo peuhmah kei hi. “La dawng khat sa thei-in si pah mai leng zong phamawh ka sa kei hi” cih zah dongin la khumna-ah kihel nuam hi. A sawt loin Zangkung Zomi Tuiphum Pawlpi huhna Ks.1000 tawh 1980 kum tawp lam ciangin “Sihna Kigo Zo” No.1 khum thei a, a lungdam zia kigen thei lo hi. A la khui pen zom toto-in tu-in Series No. 11 dong khum zo a, a la phuak khempeuh 1200 val khin zo hi. A la phuakte lakah gamngaih la “Tuun sung khat pan piang hi ngeingei hang e” cih pen a minthang mahmah khat hi a, biakna la lamah “La kik thei leng maw” cih pen a deih mahmah khat ahi hi. Sihna kigo zo series a kum leh a sponsorte hih bang hi.\nNo Series Kum Sponsor\n01 Sihna Kigo Zo No.1 1980 Zangkung Zomi Tuiphum (Gupkhiatna late)\n02 Sihna Kigo Zo No.2 1981 Tg. Vunghpi (Thokik ning)\n03 Sihna Kigo Zo No.3 1982 Pa Suum (Up lohin Pa’ mai mu lo)\n04 Sihna Kigo Zo No.4 1983 TS Mang, VKPau, TS Khai (A lian mah2 gupna)\n05 Sihna Kigo Zo No.5 1984 Dampu (Pyidawtha) (Z-0-Z0)\n06 Sihna Kigo Zo No.6 1989 Pa Kham Sian Pau (Sezang) (Tuubanga hong cing Topa)\n07 Sihna Kigo Zo No.7 1991 Pa On Za Pau (Saizang) (Zeisu in Topa hi)\n08 Sihna Kigo Zo No.8 1996 Pa On Za Pau, Pa Suan Pau (Keellu phum)\n09 Sihna Kigo Zo No.9 1998 Pa Khan Lian Piang, Cia Pau (Topa Zeisu minthang hi)\n10 Sihna Kigo Zo No.10 2001 Mrs. Hau Go, Dr. Go Za Kham (A tul theilo Biakinn late)\n11 Sihna Kigo Zo No.11 2003 Pu Dai Khan Gin (USA) (Christmas Album)\nMinam ading a sepna:\nKum 1978-1984 sung Yangonah College a kah sungin minam adingin mualsuang hoih mahmah khat a phut ngei hi. 1982 kumin Zomi Nam Ni Feb.20, 1982 pen Rangoon University huang sungah zang uh hi. Tedim mi sung panin lasa dingin U Am Pau tawh kiseh hi. Lasa dingte min a piakna uhah “Tg. Thang Sian Khai” ci-in lai tawh min pia uh hi. La a sak ding ciangin Announcer nu in “Tu-in Salai Thang Sian Khai in la hong sa ding hi” ci-in pulak hi. Amah zong stage tungah ding to-in “Ka min hong gen khial uh teh, kei Salai Thang Sian Khai hi lo, Tg. Thang Sian Khai hi’ng” ci-in lasak tawh a thuah hi. La a sak khit phetin stage kim tengah “Salai” (Khalkha pau) deih leh deih lo kinialna omin kibuai gawp uh hi. Ahi zongin a tawpna-ah Prof. Phun Kar Thang in “Hih pen a min neipa deih lohpi a Salai kibulhsak pen a kikhial mah hi” ci-in a thum kik uh ciangin kilem kik thei uh hi. Hih ni akipanin Lia leh Taang cih leh Salai leh Mai deih leh deih loh thu in thakhat thu-in Kawlgam Vaigam zel suak hi. Tua kum Tan 10 laivuanpi a kipan sim leh mal a om Zomi peuhmah in Lia leh Taang ci-in a min mai-ah bulh pah ziahziah uh hi. Tua ahih manin Zomite ading tangthu mualsuang hoih mahmah khat a phut a suak hi. Tu lai khangthakte in Lia leh Taang a zat ciat ding cih zong a deihna bulpi khat ahi hi.\nSource ; Zomi Lasiamte' Tangthu. Rev. G.K.Nang.\nItem Reviewed: Thang Sian Khai (T.S.Khai) Zogam Lapu tangthu(Biography). Description: Rating: 5 Reviewed By: Cinpu Zomi


url: =Zomi leh Zogam itzia a tuamtuam - Zomi Community Network - Your Network\nZomi leh Zogam itzia a tuamtuam\nPosted by Tg. Thangno on November 16, 2011 at 5:44pm in Zomi & Zogam\nA masa in Zomi khatkimciat in Zomi leh Zogam ki-it kim ciat hi. Sum leh paai, neih leh lamh kinei kim lo a hih man in i-it na te kilangkim lo hi. I-it zia leh i kipiakkhiat zia zong khat leh khat kibangkim lo hi.\nMi khat in Zogam/mi ka it ci leh pawlkhat in "Zogam/mi ka it ci bangmah lah seem ngeei lo" cihdan in kam kipau thei ciat hi.\nZomi galkap lam te-in "Tuanu, Tuapa in Zogam/mi ka it ci napi- a galkap te lah huhlo" ci\nPolitical lam te-in "Tuanu, Tuapa in Zogam/mi ka it ci napi- a political lam kinlo" ci\nInformation Technology lam te-in "Tuanu, Tuapa in Zogam/mi ka it ci napi- a mipih te' website ah lah hawhngeilo, Services man ding zong hongpiak pihlo" ci\nPasian thu taangko lam te-in "Tuanu, Tuapa in Zogam/mi ka it ci napi- cimawh, meigong-daaipaam te lah huh ngeilo" ci\nSangsia lam te(sanglam te) in "Tuanu, Tuapa in Zogam/mi ka it ci napi- a khankhiatna a sang ah huhna zong pia ngeilo" ci\nLasa lam te-in "Tuanu, Tuapa in Zogam/mi ka it ci napi- Zola Album khat zong leingeilo" ci\ncih bang in Zomi (net tuamtuam) sung ah pauna zong omthei hi.\nBangmah sepzawh i nei kei zong in Zomi/Zogam i-it ding nambat khat ah a thupi pen hi. Tua bang in i-it na pan in sum leh paai themthem i neih teh eima kivakna, i lunggulhna ciat ah huhna a kipianuam hizaw hi.\nZomi leh Zogam sung ah i kitaangsap khatbek hilo a hihman in eima kivak na. eima uukna lam ciat ah i septheih a om leh sepding a hihi. I septheih- i bawltheih, i huh theih-i panpih theih a om naikei leh zong "Zomi ka it" i cih limlim pen a thupi penpen kammal in ka ngaihsun hi.\nCina ngeilo khat in cina te hehpih thei lo a, Dongtuak ngeilo khatin- dongtuakmi te hehpih lo uhhi.\nTua a hihman in cina ngeilo te in cina te a hehpih kei leh a lamdang hilo a,\nCina ngei khat in cina khat hehpih lo-in om theilo hi. Zomi sung ah zong political lam uuk te in political lam mah ah ma hongpang lel ding a, IT lam uuk te in IT lam mah ah ma hongpang lel ding hi.\nMikhat i Zomi leh Zogam a itna pen nang/ei kamtam theih omlo hi. Bangmah sepzawh a/i nei nai kei zong in i-it limlim pen a nu-a pa a thasawm tapa/nu tawh ki tehkaak thei nai tuanlo hi.\ni muhna ciat kaaikhawm dih niai....\nPermalink Reply by Taang Sianpu on November 18, 2011 at 6:18pm\nZawl pen a gamla mun khat pan ki gal ngaih thei a, itna icih pen i omkhopciang bek a it hilo mah hi. A gal khat pan zong ki-it thei mah hi. Online ngaihno (online lover) natawm om thei sam h ven. Ahi zong in kiten taktak ding ahih leh bel online bek pen sim tak zo lodeuh tawh kibang maw :)


url: ="Mihing ahi Ezekiel aw, Taia khuapi a ukpa kiangah Topa Pasian ahi keimah in ka gennop thu, ama tungah hih bangin gen in: "Kisaktheihna lungsim lianpi nangmah in na nei a, kei, pasian khat ka hi hi, na ci hi. Nang pen pasian bangin pil na kisak hangin mihing na hi lel bek hi.\nDanel sangin pil na kisa zaw a, theihloh a neiloin na kingaihsun kha hi.\nNa pilna leh na siamna tawh ngun leh kham tampi na nei hi.\nSumbawl na siamna tawh na hauhna na behlap a, na hauhna na kisaktheihpih hi.\n"Tua ahih manin Topa Pasian ahi keimah in ka hong genin-ah: Nang pen pasian zahin a pil kisa na hih manin\nthukhualna a nei hetlo galte, nang ka hong simsak ding hi. Na pilna leh na siamna tawh na lamsa na khempeuh amaute in hong vatmaisak ding uh hi.\nAmaute in nang hong that ding uh a, na hankhuk ding tuipi sungah hong khia ding uh hi.\nNang a hong that ding a hong kuan ciangun, kei pasian bang hi ing, na ci lailai diam? Nang hong thatte na tuah ciangin mihing na hih lelna hong kilang ding hi.\nGamdang mite khutsungah ui bang lelin na si ding hi. Topa Pasian ahi keimah in hih thu ka gen khin hi," a hong ci hi.\nTopa in kei kiangah thu hong genkik a,\n"Mihing ahi Ezekiel aw, Taia kumpipa in a thuak ding tawh kisai-in tamlawh in la, Topa Pasian ahi keima thugen, hih bangin gen in: "Nidang lai-in mi kicing etteh pha khat na hi a, pilna leh hoihna tawh a kidim na hi hi.\nPasian Eden huansungah nang na teng a, suangmanpha nam khempeuh tawh na kizem hi. Karnelian, topaz, leh jasper, khrisolait, beryl, leh onik, sapfaia, karbankel, leh emerald suangmanphate, nangma kizepna hi a, kham tawh kibawl kizepna tampi tak zong na nei lai hi. Hihte khempeuh nangma-a dingin na suah ni-in a hong kibawlsak ahi hi.\nSathau a kinilh kherub-te nang ka hong cingsak a, ka mual siangtho tungah nang na teng a, a te zaizai suangmanphate lakah na vak kawikawi hi.\nGamtatsiat ding na kipat ma hun ciangdong, na suah tunga kipanin na gamtatna khempeuh paubaanna khat beek omlo hi.\nNa sumbawl luatna hangin mi ngongtat na suak a, mawhna sungah na tungkha hi. Tua ahih manin ka mual siangtho panin nang ka hong hawlkhia a, a te zaizai suangmanphate lak panin nang a hong cing kherub-te in a hong hawlkhia uh hi.\nNa melhoihna na kisaktheihpih kha a, na minthanna in nang hong haitatsak hi. Leilak ka hong denna a, kumpi dangte hilhkholhna-in nang ka hong koih hi.\nA manloin sum na bawl luatna hang, tua bang na mawhna hangin na biakna munte na siasak hi. Tua ahih manin khuapi sung ka hal a, a vekpi-in kangtummang hi. Nangmah a hong en mi khempeuh muhna-ah vutlevai ka hong suah hi.\nTu-in nang a maimang paisuak na hita a, nangma tuah bang a tuahkhak ding uh nang hong theisa minam khempeuhte lau-in a ling uh hi," a hong ci hi.\n"Mihing ahi Ezekiel aw, Sidon lam nga in la, a siatna ding thu genkhol in.\nTopa Pasian ahi keimah in ka gen thu, amaute kiangah hih bangin gen in: "Sidon khuapi aw, kei pen nangma lang ka hi a, nangma tungah ka hong bawlna hangin mite in kei hong phat ding uh hi. Nangma sungah a teng mite gimpiakna tawh ka siangthona ka lah ciangin Topa ka hihna thu amaute in hong thei ding uh hi.\nNangma sungah cinatna ka tungsak ding a, na kongzing khempeuhah sisan ka luangsak ding hi. Na kimkot khempeuh panin nang hong kisim ding a, na mi khempeuh kithatlum mang ding hi. Tua ciangin Topa ka hihna thu na hong thei ding hi," a hong ci hi.\nTua ciangin Topa in kei kiangah, "A kimkota om Israel mi a simmawh minam dangte in tu-in simmawh nawnlo ding uh a, Israel mite sunin a nasak thei ding ling leh lingkung tawh kibang nawnlo ding uh hi. Tua ciangin Topa ka hihna hong thei ding uh hi," a hong ci hi.\nTopa Pasian in kei kiangah, "Minam tuamtuamte lakah ka thehthangna panin Israel mite ka kaikhawm kik ding a, kei pen a siangthopa ka hihna thu minam khempeuh in hong thei ding uh hi. Tua ciangin ka nasempa Jakob ka piak leitang ahi amaute gam sungah Israel mite a teng ding uh hi.\nTua gam sungah lungmuang takin teng ding uh a, amaute in inn lamin, leenggui suan ding uh hi. Israel mite a simmawh minam dangte gim ka pia ding a, Israel mite ahih leh lungmuang takin om hithiat ding uh hi. Tua ciangin Topa amau Pasian ka hihna thu amaute in hong thei ding uh hi," a hong ci hi.


url: =Myanmar, Zogam le Zomite’ Zawnna. - Laibu Saal\nHome > Thuluui/Articles > Myanmar, Zogam le Zomite’ Zawnna.\nMyanmar, Zogam le Zomite’ Zawnna.\n2011 kum Kumpite’n gamvai kikhelna bek hilo-in sumbawlna policy tampi zong hong khel uh ahih manin, khantohna honkhat mah om cih ding hi. Asia Development Bank (ADB)te’hong tuatsakna-ah Kawlgam in hih bangin kikhelna a zop tohtoh leh 2012 kum-in gamsung sumlut (GDP) 8% kahin, a zenzen-in GDP 8%ta kumsim i kahsak det zawh leh 2030 teh Kawlgam pen leitung bupah sumlut laihawl pawlgam (middle income country) ah lut zo dingin hong muang uh hi. Kawlgam pen “Asiate Sahang” (Asia Tiger) hi kha thei ding, “Asiate Aksipi” (Asia Star) a ci tawh, Sen (China) gam bangin khangto mahmah thei ding hi, cih bang liangin hong kilamen na hi mawk hi.\nJoseph Stiglits - Leisung sumpiangte (natural resource) pan a kingah sumte leitung a om mihingte’ sungah (human resource development) tuhkik huai hi. Tua hi keileh, Kawlgam in “Gamhau, mizawng” suak ding hi.\nKumpite’ phuatthak National Economic and Social Advisory ah member-in a kihel, Professor Dr Aung Tun Thet (retired - UN College principal) kiangah UNICEFte tawh gam tuamtuamah na sepna tungtawn-in Zogam zawna khiap nading ngaihsutna piakna ka ngen ngei-a a tomno in thu (4) hong gen hi.\n(1) Zomite’ nuntak kivak nadingin gamsung piang van le nate (lenggah, coffee) zuak nading sumzuakna phual (market) kisam ahih manin market zonsak huai hi.\n(2) Zogam tawh a lemthei ding, tam lah a man veva tuan samlo setvan hoih kisam hi. (appropriate technology)\n(3) Biakna pawlpite mah in makaih-in, upna tawh sepkhiatna kisam hi. (faith movement)\n(4) A mun a mual tawh kituakin vai geelsiam theih ding hanciam huai hi. (local solution)\n(1) Kumpi mei mah hong hoih limlim photleh tua-in vai haksatna tampi hong zawhpih ding hi.\n(2) Education care le health care kinang lua hi. Khuata lamah zato neih sunsunte na ngawnah siavuan kinei zolo hi.\n(3) Sangsia zong tawmlua-in, khua tampi-ah sang sia/siamah nih bek in (khat omna zong tampi) tan lang pan li dong hilh mawk uh hi.\n(4) NGO zong tam nailo-in, a om sunsunte na ngawn sihkham na ciang hipan hi.\n(5) Sumzuakna phual (market) omlo cih kawmkal mahin a zuak sunsunte’ading vanbul (raw material) tak zong i cin zo kei hi.\n(6) Zogam bup Chrsitian i hih lai-takin a zawng pen i hih se pen, a langbai i hi diam?\n(7) Biakna pawi kibawl-in, gan tampi thatin pawi i kham ziahziah laitak i mipih naupang no tampi sang kah zolo-in biakna dang (lutol) te’ sang na bel ziahziah ta uh hi.\n(8) Inn simin gan khawi huai hi. Gan khawina pan innkuan sumlut 35% bang kingah hi.\n(9) Tangpi ading a kikoih vante zong innteek lungsim tawh kepna (ownership spirit) kinei nai ngiatlo hi.\n(10) Ih theih tamin, i tel taktak tawm lai hi. I theih sunsunte zong kinuntak pih taktak lo hi.\n(11) Neih sunsun neektheih mehteh mehgahte zong a lim le cidam tha-om nadingin kihuan thei nai lo hi.\n(12) Neih sunsun leisung piang nate zong a hampi mahin kikem a, man neih beh sakna (value added) kisiam nailo hi. Tua tawh kisai pilna sinhuai hi.\n(13) Makai lam zawdeuh, i muan i suan khatkhatte lah minam bup, gambup taktak huamin vei zolo lo uh. Amau pianna khua, beh le tanaute bek buaipih thei uh. A veina uh tangzai nailo.\n(14) Gam dangah nasem, pilna sinte’n Zogam tawh kituak, Zogam khua hun tawh kilem, sum suak thei ding, khaici (seed) hoih tampi hong kan, hong zong unla, hong ciahpih un. A tuh dan, a ciin dan zong hong hilh un.\nZogam-ah NGO om sunsunte-ah a semkhate pen thupi kisa, kilungdam pihin, i gamah sum le pai haksat luat manin amau khasum pen a ki-eng dinmun himai hi. Tu laitak a NGO-ah kihelte’veina tawh a sepna uh kimuhsak lua nailo zaw-in, a ngahna uh ki-et sak zaw hi. Ahi zongin i gam khangto taktak hileh, NGOte ah a kihel nuam khempeuhte’n “Ka Pasian nasepna hi. Ka vei man hi keileh khasum hoih nasep tampi ka neihte nusia-in sum meetna nasep ahi lo (non-profit), volunteer nasep ahi NGO-ah sem het kei ning.” cih dinmun hong tung ding hi.\nItem Reviewed: Myanmar, Zogam le Zomite’ Zawnna. Description: Rating: 5 Reviewed By: Cinpu Zomi